Pengkebumian Tempayan Di Malaysia

TEMPAYAN dijadikan salah satu medium untuk tujuan pengkebumian bukanlah sesuatu yang pelik kerana suatu waktu dahulu ianya adalah salah satu tradisi bagi masyarakat di seluruh dunia.  Jika di Filipina, ianya cukup terkenal sehingga ada sesetengah tempat pengkebumiannnya menjadi salah satu tempat tarikan pelancong.  Dan untuk konteks di Malaysia sebenarnya turut pernah ada dan bukan sahaja di dua negeri yang berada di Pulau Borneo iaitu Sarawak dan Sabah malah mencakupi sehingga ke Semenanjung Malaysia itu sendiri.

Pengkebumian tempayan atau Guri (Jar Burial) merupakan salah satu jenis pengkebumian yang diamalkan oleh masyarakat prasejarah di Malaysia.  Jika dirujuk kepada rekod penemuannya, adat pengkebumian di dalam tempayan ini diamalkan oleh masyarakat zaman pra-sejarah akhir iaitu satu kelompok masyarakat yang mendiami kawasan pesisir pantai bagi Semenanjung Malaysia.  Ini kerana pernah ada penemuannya di Kuala Terengganu manakala tapak perkuburan kuno pengkebumian tempayan pula ditemui di Pulau Tuba, Langkawi.

Bagi konteks Sabah dan Sarawak pula ianya tidak menyasar kepada masyarakat di pesisir pantai sebaliknya sehingga ke kawasan pedalaman kerana banyak penemuan lebih memperincikan kawasan gua-gua batu kapur terpencil seperti di Gua Niah dan Tanah Tinggi Kelabit.  Adalah dipercayai bahawa masyarakat yang mengamalkannya adalah antara etnik-etnik pribumi Sabah dan Sarawak seperti Kelabit, Punan, Kenyah, Idahan, Sungai, Murut serta banyak lagi.

Antara ciri-ciri utama pengkebumian di dalam tempayan adalah tempayan akan digunakan sebagai tempat untuk menyimpan mayat atau tulang-tulang manusia. Tempayan-tempayan ini pula akan disimpan atau disorokkan di tempat-tempat yang terpencil seperti di gua-gua atau di celah-celah banir pohon yang besar di dalam hutan. Dan disekeliling tempayan-tempayan itu akan ditemui banyak objek-objek iringan seolah-olah menggambarkan pengembaraan mayat itu menuju ke persemadian kekal mengikut kepercayaan masyarakatnya.

Dan seperti mana proses pengkebumian keranda perahu, pengkebumian tempayan juga dilaksanakan dalam dua proses iaitu pengkebumian primer dan sekunder.  Pengkebumian Primer merupakan satu proses pengkebumian yang dilakukan secara langsung iaitu apabila sudah mati maka mayat akan dimasukkan ke dalam tempayan.  Selepas itu tempayan itu terus ditanam di dalam tanah mahupun diletakkan di dalam gua-gua atau tempat tinggi.

Manakala untuk pengkebumian sekunder pula mayat akan disimpan di satu tempat yang selamat.  Setelah beberapa waktu maka apabila mayat sudah mereput, barulah segala tulang-tulang itu nanti akan dipindahkan dan dimasukkan ke dalam tempayan.  Biar berbeza prosesnya namun persamaannya adalah akan ada objek iringan yang turut akan menemani tempayan seperti barang perhiasan, alat perkakas, tembikar tanah dan lain-lain.  Adalah dipercayai bahawa setiap satu objek iringan ini sebenarnya boleh menggambarkan strata sosial si mati tersebut semasa hidupnya.

Bagi pemilihan tapak perkuburan pula, lazimnya akan mengambilkira banyak faktor kerana masyarakat zaman pra-sejarah juga mempercayai bahawa setiap yang berkaitan dengan mati itu adalah suci.  Jadi antara yang akan diambil perhatian adalah ianya harus selamat dari gangguan binatang pemangsa, tidak ditenggelami air, tersembunyi serta berada jauh dari persinggahan manusia.

Sehingga ke hari ini masih tiada dokumen yang mengkhusus bilakah pentarikhan sebenar pengkebumian tempayan ini digunapakai di dunia.  Ini kerana setiap lokasinya menunjukkan pentarikhan yang berbeza  Jika di Filipina iaitu di Gua Manunggul, Palawan berdasarkan ujian hidrokarbon yang dijalankan ianya menunjukkan sekitar 701 hingga 890 sebelum masihi.  Manakala untuk di Gua Uattam, Maluku Utara, Indonesia pula keputusan ujian hidrokarbonnya adalah sekitar 1 hingga 1200 masihi.  Di Leang Buidane pula adalah sekitar abad ke-8 Masihi.

Itu adalah pentarikhan bagi negara-negara di Nusantara manakala untuk konteks Malaysia pula, bagi pengkebumian tempayan yang ditemui di Kampung Limbongan, Kuala Trengganu pula mempunyai cerita yang berbeza.  Carigali yang dimulakan pada tahun 1985 menemui satu tempayan yang berbentuk labu air, berukuran 32 cm ukur lilitnya dengan ketinggian 1 meter yang mana menyaksikan ianya menjadi tempat untuk menyimpan mayat masyarakat zaman prasejarah.

Dan ujian juga menunjukkan ia pentarikhannya adalah sejak dari zaman logam iaitu sekitar 1000 tahun yang lalu.  Adalah dipercayai penemuan pengkebumian tempayan di Kuala Terengganu ini adalah lebih kepada bercorak pengkebumian sekunder.  Di samping itu turut ditemui berhampiran tempayan tersebut adalah tulang mawas, tembikar tanah dan manik-manik disamping beberapa senjata seperti tombak, lembing dan kapak bersadur permata.

Berlainan dengan satu penemuan yang secara tidak sengaja berlaku pada tahun 1924 di Gua Tuba, Pulau Tuba, Langkawi.  Satu tempayan besar dengan didalamnya mempunyai tulang-tulang manusia ditemui di satu gua yang kecil.  Walau tiada objek iringan seperti yang ditemui di Kuala Terengganu tetapi tempayan yang digunapakai mempunyai corak ukiran yang pelik.  Menurut kajian adalah dipercayai berkemungkinan besar tempayan ini digunakan sebagai satu bentuk hukuman masyarakat zaman purba berdasarkan kepada cara ianya ditanam.

Untuk masyarakat di Pulau Borneo pula bukanlah sesuatu yang asing apabila berbicara soal pengkebumian tempayan kerana budaya dan tradisi masyarakat pribuminya yang unik.  Tempayan yang ditemui di tapak perkuburan purba di Gua Niah menunjukkan pertarikhannya adalah sekitar penghujung Zaman Logam.  Ini bermakna ianya berkaitan dengan manusia purba yang pernah hidup di sekitar Gua Niah tetapi untuk masyarakat seperti Punan, Kayan, Kenyah pula ianya masih diamalkan sehingga awal abad ke-20.

Ini kerana sehingga ke hari ini kewujudan seperti tiang-tiang “klirieng” atau dikenali sebagai pondok mayat “Salong” itu masih lagi dijaga di sesetengah kawasan oleh etnik-etnik tersebut.  Perlulah diketahui bahawa di dalam “klirieng” ini turut ditempatkan tempayan berserta objek iringan bagi menyimpan tulang-tulang si mati.  Selain itu setiap ukiran pada tiang dan pondok Salong juga sebenarnya mempunyai makna bagi menunjukkan srata sosial si mati. Adalah dipercayai bahawa “klirieng” hanya dikhaskan untuk golongan bangsawan atau raja di kalangan masyarakat mereka.

Bagi etnik Kelabit yang ramai mendiami kawasan tanah tinggi kelabit pula berlainan kerana mereka tidak meletakkan tempayan di binaan kayu seperti klirieng sebaliknya  meletakkannya di struktur megalit yang dibina khas di satu kawasan hutan yang terpencil.  Tempayan itu digunakan sebagai tempat untuk menyimpan tulang nenek moyang adalah kerana menurut kepercayaan mereka, tempayan itu merupakan simbolik kepada rahim wanita.  Maka posisi mayat itu disimpan juga akan mengikut seakan-akan posisi bayi didalam perut ibunya.

Penemuan tempayan-tempayan yang menyimpan mayat-mayat masyarakat kuno juga turut ditemui di Pusu Lumut, Lembah Kinabatangan dan Hagop Bilo menunjukkan bahawa masyarakat Orang Sungai dan Idahan juga pernah mempunyai tradisi pengkebumian tersebut selain daripada keranda balak.  Selain daripada objek-objek iringan yang ditemui bersama-sama tempayan yang disembunyikan di dalam gua-gua batu kapur turut ada lukisan-lukisan gua yang dipercayai mempunyai signifikasi dengan si mati sewaktu hidupnya.

Pengkebumian tempayan mempunyai keunikannya tersendiri berdasarkan kepada kepercayaan masyarakat suatu waktu dahulu.  Malah setiap cara pengkebumian kekalnya juga turut mempunyai hubungan dengan alam semesta seperti kepercayaan manusia dahulukala.

Tidak Kenal Maka Tidak Cinta.

-HB-

#KamekSayangSarawakBah

Kredit foto: WWF/Alicia Ng

Rujukan:

1. Jenis-jenis Pengebumian Zaman Logam di Asia Tenggara – Universiti Sultan Idris (PDF)

2. Pre-Historic Pottery: The Physical Analysis Peninsular Manusia by Zulkifli Jaafar and Safna Asaruddin (PDF)

3. Book “Highland Tales In The Heart Of Borneo” by Alicia K.C Ng (2015)

4. Forest of Broken Urns by Karen J. Coates
https://archive.archaeology.org/0703/abstracts/borneo.html

5. Sabah Museum, the time machine to Borneo history
http://www.mysabah.com/wordpress/sabah-museum-borneo-history/


Angkor Wat – Kompleks Suci Untuk Agama Buddha Dan Hindu

Monumen ini terpampang pada bahagian belakang mata wang Kemboja, riel. Ia pernah menjadi lokasi penggambaran filem Tomb Raider (2001) dan Iris II: New Generation (2013). Bagi sesetengah orang, Angkor Wat hanya sekadar lokasi pelancongan biasa. Tetapi ia ibarat saksi bisu kepada kerajaan yang pernah bertapak di situ iaitu Empayar Khmer.

Kini berusia lebih 900 tahun, ia mula dibina atas titah pemerintah terhebat kerajaan itu, Suryavarman II pada separuh pertama abad ke-12. Banyak dipengaruhi oleh unsur Hinduisme, Angkor Wat bermaksud bandaraya kuil-kuil dalam Bahasa Khmer.

Pada asalnya, kuil ini diberi nama Vrah Visnuloka yang bermaksud tempat persemayaman suci Dewa Vishnu. Lantas, ini menjelaskan mengapa Angkor Wat pada asalnya didedikasikan kepada tiga dewa Hindu iaitu Vishnu, Shiva dan Brahma. Dewa-dewa Hindu ini menjadi subjek banyak ukiran timbul bes monumen berkenaan.

Ciri seni bina Angkor Wat yang paling menonjol ialah siku keluang (quincunx) yang terletak di tengah-tengah monumen berkenaan. Siku keluang ini merujuk kepada lima menara berbentuk kon dengan empat buah menara di setiap penjuru dengan satu lagi menara berada di tengah-tengah.

Lapisan-lapisan bunga teratai yang tirus sehingga ke puncak menara merujuk kepada Gunung Meru. Dalam mitologi agama Hindu, Gunung Meru merupakan tempat dewa-dewi Hindu bersemayam dan dianggap sebagai pusat kepada alam semesta.

Mengikut catatan diplomat China Zhou Da-guan semasa melawat Angkor Wat pada 1296, menara-menara monumen itu disadur dengan emas dan dihias dengan barisan-barisan lapan patung emas Buddha. Sesiapa yang mahu ke monumen berkenaan perlu menyeberangi jambatan emas dengan dua patung emas singa diletakkan pada kedua-dua bahagian.

Tembok-tembok yang melindungi monumen ini melambangkan gunung-ganang yang wujud di dunia. Sementara parit yang mengelilingi Angkor Wat yang berukuran tiga batu panjang pula melambangkan lautan dunia.

Pada bahagian dinding dalam monumen, ia diliputi ukiran timbul bes bukan saja membabitkan dewa-dewi Hindu. Malah, ia turut mewakili dua epik Hindu terkenal, Ramayana dan Mahabharata serta kehidupan warga Khmer ketika itu.

Kerajaan Khmer merupakan sebuah kerajaan agraria yang wujud dari abad kesembilan hingga abad ke-15. Semasa ia berada di puncak kegemilangannya, jajahan takluknya meliputi kawasan tanah besar Asia Tenggara dari Burma (Myanmar moden) hingga Vietnam. Wilayah-wilayah ini dihubungkan menerusi rangkaian jalan sungai dan darat dengan aktiviti pertanian membantu kerajaan ini berkembang.

Menariknya, pembinaan Angkor Wat berlaku pada masa di mana warga Khmer mula beralih agama dari Hinduisme kepada Buddha. Walaupun Hindu masih merupakan agama rasmi kerajaan itu, agama Buddha perlahan-lahan dianuti oleh ramai penduduk Khmer. Ia dikatakan tersebar terima kasih kepada usaha para pedagang dan pendeta yang datang dari India sejak abad kelima Masihi.

30 tahun selepas kemangkatan raja terhebat mereka dalam sejarah, kegemilangan kerajaan Khmer berjaya dipulihkan oleh Raja Jayavarman VII. Jayavarman VII yang menaiki takhta pada 1181 berjaya memulihkan kembali kerajaan itu selepas menewaskan kerajaan Champa pada tahun sama. Sebagai bukti kembalinya kerajaan Khmer, agama Buddha dijadikan sebagai agama rasmi kerajaan itu.

Jayavarman VII turut membina sebuah ibu kota baru yang dipanggil Angkor Thom yang terletak bersebelahan dengan Angkor Wat. Semasa ia dihuni oleh manusia, Angkor Thom berupaya menampung 750,000 penduduk. Baginda turut mendirikan Kuil Bayon di ibu kota sama dengan kebanyakan model patung di situ dikatakan berasaskan wajahnya.

Angkor Wat terus berperanan sebagai kuil Hindu tetapi peranannya ditukar menjelang abad ke-14. Ia kemudiannya berperanan sebagai kuil Buddha tetapi semua ikonografi dan patung Hindu tidak dimusnahkan. Sebaliknya, kerajaan Khmer hanya menambah bilangan patung Buddha pada monumen berkenaan.

Begitupun, perubahan tersebut tidak kekal lama. Menjelang 1430-an, pemerintah Khmer memutuskan untuk memindahkan ibu kota mereka dari Angkor Thom ke Phnom Penh. Pemindahan ini dipercayai berkait dengan faktor perubahan iklim sekitar kompleks berkenaan di mana banjir monsun dan kemarau mengakibatkan sistem peparitan dan saliran yang digunakan tidak berfungsi.

Walaupun sebahagian besar kawasan sudah dituntut oleh belantara liar, Angkor Wat terus berfungsi sebagai kuil Buddha dan lokasi yang wajib dikunjungi penganut agama berkenaan. Pada abad ke-16, penjelajah dan mubaligh Kristian Eropah yang tiba di Kemboja merasa takjub melihat monumen berkenaan.

Salah seorang daripadanya ialah pedagang dan sejarawan Portugal, Diogo de Couto yang tiba di Kemboja pada 1555. Semasa melihat Angkor Wat, beliau menggelarnya sebagai sebuah kota tersembunyi yang sempurna pembinaannya bak monumen batu marmar. Manakala paderi Sepanyol Fray Gabriel Quiroga de San Antonio menyamakan seni bina Angkor Wat dengan monumen-monumen era Rom.

Pada abad ke-17, Syarikat Hindia Timur Belanda (VOC) mula bertapak di Asia Tenggara. Selain mengawal pelabuhan Melaka dan Betawi, mereka turut menubuhkan pos perdagangan mereka di Kemboja. Tidak mustahil, wakil VOC juga pernah bertandang ke Angkor Wat selepas mendapat tahu kewujudan monumen berkenaan daripada catatan mubaligh dan pedagang Sepanyol dan Portugal.

Tetapi kegilaan orang Eropah terhadap Angkor Wat mencapai kemuncaknya pada abad ke-19 menerusi penjelajah Perancis Henri Mouhot. Pada akhir tahun 1859, Mouhot tiba di Kemboja bagi mengetuai misi penjelajahan yang ditaja oleh Persatuan Geografi Diraja (Royal Geographical Society) yang berpangkalan di London.

Tugasnya ialah mengumpul seberapa banyak spesimen haiwan dan tumbuhan agar dapat dijadikan koleksi oleh para pengumpul di Eropah. Sebaik melihat Angkor Wat, Mouhot sudah jatuh cinta dengan monumen berkenaan. Dalam tempoh tiga bulannya di situ, beliau bukan saja meneroka runtuhan monumen berkenaan. Malah, Mouhot turut melakar dan mencatat semua perihal Angkor Wat.

Selepas pulang ke Eropah, Mouhot menceritakan perihal Angkor Wat sekaligus mencetuskan minat baru warga Eropah terhadap monumen berkenaan. Pada 1867, satu ekspedisi saintifik Perancis yang bertujuan mengukur panjang Sungai Mekong tiba di situ. Salah seorang daripada ahli ekspedisi berkenaan ialah seorang pelukis muda bernama Louis Delaporte.

Dua lakaran Delaporte berkenaan imej ideal Angkor Wat yang diterbitkan dalam dua makalah ekspedisi berkenaan meningkatkan lagi populariti monumen berkenaan. Malah, replika Angkor Wat yang dipamerkan di Pameran Kolonial Paris 1931 turut menggamit perhatian pengunjung ketika itu.

RUJUKAN

Walker, V. (2022, 7 April). Angkor Wat, the world’s biggest religious complex, is sacred to two faiths. National Geographic.


Keperluan Mempunyai Jawatankuasa Tertinggi Keselamatan dan Perisikan Dalam Sebuah Kerajaan

Ketandusan sebuah jawatankuasa tertinggi dalam aspek pertahanan boleh mengakibatkan beberapa kelemahan serius dalam membincangkan tentang isu pertahanan negara secara telus. Perkara ini sering berlaku apabila sesuatu isu yang melibatkan pertahanan negara dijadikan polemik untuk kepentingan politik semata-mata. Justeru adalah wajar bagi sebuah negara untuk mempunyai jawatankuasa yang disebutkan di atas bagi mengelakkan kecelaruan dan salah faham oleh pihak awam.

Di Kanada, terdapat perdebatan hangat yang berlaku di Parlimen Kanada apabila Bil C-51 yang merujuk kepada undang-undang anti-keganasan telah diluluskan tanpa meletakkan syarat-syarat keperluan pengawasan Parlimen kepada agensi-agensi keselamatan. Mereka mengatakan bahawa perlunya Parlimen mengetahui tentang tindak tanduk keselamatan yang diambil perlu dinyatakan secara jelas dan telus.

Saya bersetuju bahawa ianya perlu diketahui oleh wakil-wakil kerajaan yang lain cuma ianya perlu sebuah jawatankuasa khas bagi memastikan kelancaran proses tersebut agar tidak mengugat ‘public confidence’ serta menimbulkan persepsi yang salah kepada warga umum.

Perubahan dari sudut akses kepada maklumat pertahanan sememangnya perlu dipertingkatkan. Ini juga bermaksud bahawa kualiti dan kesahihahan maklumat yang diterima haruslah ditambah baik. Ahli jawatankuasa yang terlibat perlu diberi kepercayaan dan juga mempunyai ‘security clearance’ agar dengan mandat yang diberikan dapat menilai secara konstruktif tentang laporan bersifat ‘confidental’ yang dilakukan oleh agensi-agensi keselamatan. Ini juga termasuk dengan mengetahui batas maklumat yang boleh disampaikan kepada umum tanpa mengugat keselamatan negara.

Tetapi, ini perlu dihadkan kepada penilaian dan laporan mengenai polisi keselamatan seperti pentadbiran serta perbelanjaan. Justeru, kemunculan Jawatankuasa Khas Parlimen dalam hal ehwal keselamatan dan perisikan tidak boleh membuat sebarang keputusan politik ataupun operasi dalam apa-apa jua keadaan sekalipun. Selain itu, ahli-ahli kerajaan serta pembangkang perlu disertakan dalam kumpulan ini.

Hal ini kerana, ‘check and balance’ tentang aspek keselamatan dapat dilaksanakan dengan sempurna. Perbincangan di antara ahli-ahli jawatankuasa perlu dibuat secara tertutup dan dihadiri oleh Perdana Menteri. Apabila ahli-ahli kerajaan membuat keputusan yang silap dalam polisi yang ingin dilaksanakan, kewujudan pihak pembangkang dapat menegur ataupun menilai sesuatu permasalahan itu.

Dengan ini, terdapat sinergi di mana-mana kedua pasukan dapat memahami secara jelas tentang tanggungjawab bersama dalam melindungi negara. Mereka yang terlibat juga haruslah tidak membocorkan sebarang maklumat atau perkara yang difahami ketika Parlimen bersidang. Ini merupakan sistem yang dibuat oleh Kanada.

Jika kita lihat di United Kingdom, mereka mempunyai model ‘Intelligence and Security Committee of Parliament’ yang akan membincangkan secara tertutup dengan ahli jawatankuasa tentang perisikan dan keselamatan nasional. Jawatankuasa ini mempunyai sekretariat bebas yang sebelum ini disediakan oleh Pejabat Kabinet. Sejak 2009, jawatankuasa ini mempunyai panel tiga penyiasat: penyiasat umum untuk menjalankan siasatan khusus yang meliputi pentadbiran dan dasar agensi, penyiasat kewangan yang meliputi isu perbelanjaan, dan penasihat undang-undang untuk menyediakan jawatankuasa itu dengan nasihat undang-undang bebas.

Terdapat juga ‘Joint Intelligence Committee’ (JIC) yang memfokuskan terhadap aspek perisikan. Ianya terdiri daripada wakil-wakil kerajaan yang tidak memegang portfolio kementerian di di dalam kerajaan. Perlantikan bagi wakil pembangkang akan dipilih berdasarkan calon-calon yang ditawarkan oleh parti pembangkang sendiri. Lebih mengejutkan, terdapat tabung khas, Single Intelligence Account bagi membiayai operasi dan pentadbiran yang dijalankan oleh agensi perisikan Britain.

Menurut laporan tahunan pada 2009-2010, jawatankuasa ini telah berjaya dalam melaksanakan sesuatu keputusan bebas dari pelaksanaan politik. Aspek penting di sini ialah tanggungjawab, di mana menteri yang terlibat ataupun ahli-ahli yang terlibat harus bertanggungjawab sepenuhnya terhadap apa yang dikatakan. Jawatankuasa ini dipengerusikan oleh seorang pengerusi tetap, ahli Perkhidmatan Awam Kanan, dan disokong oleh ahli-ahli jawatankuasa yang merangkumi kakitangan penilaian.

Staf penilaian terdiri daripada penganalisis kanan yang berpengalaman yang diambil dari badan kerajaan dan tentera dan menjalankan analisis semua sumber mengenai subjek yang berkepentingan kepada jawatankuasa. Makalah JIC menarik input dari seluruh agensi perisikan dan keselamatan dan badan-badan lain yang berkaitan. Keahlian terdiri daripada pegawai kanan dari Pejabat Luar dan Komanwel, Kementerian Pertahanan dan Angkatan Bersenjata United Kingdom, Pejabat Rumah, Jabatan Pembangunan Antarabangsa, Perbendaharaan dan Pejabat Kabinet.

Kesimpulannya, dengan mempunyai sesuatu jawatankuasa khas, perlunya kita mencari titik keseimbangan di antara keselamatan, kebebasan dan akauntabiliti. Adalah penting untuk mempunyai ‘home support’ yang kuat dalam aspek pertahanan, dan ini termasuk dengan tanggungjawab media yang melaporkan tentang isu-isu pertahanan. Diharapkan dengan sistem ini, isu salah faham dan panik tentang hal ehwal pertahanan negara dapat diselesaikan dan dibawa dengan baik terhadap warga umum. Dengan mempunyai sistem yang berstruktur, kita mampu mencapai kesepakatan bersama dalam mengembleng usaha terhadap keselamatan dan kedaulatan negara.

Rujukan

Eason, T. (2015). Are the British intelligence and security agencies democratically accountable? | Who Runs Britain?. [online] Whorunsbritain.blogs.lincoln.ac.uk. Available at: http://whorunsbritain.blogs.lincoln.ac.uk/2015/09/07/are-the-british-intelligence-and-security-agencies-democratically-accountable/ [Accessed 31 Jul. 2018].

Lagassé, P. (2018). Should Parliament ‘oversee’ national security affairs? – Policy Options. [online] Policy Options. Available at: http://policyoptions.irpp.org/2015/02/25/should-parliament-oversee-national-security-affairs/ [Accessed 31 Jul. 2018].

Parl.ca. (2018). Government Bill (House of Commons) C-51 (41-2) – First Reading – Anti-terrorism Act, 2015 – Parliament of Canada. [online] Available at: http://www.parl.ca/DocumentViewer/en/41-2/bill/C-51/first-reading [Accessed 31 Jul. 2018].

Revparl.ca. (2018). Canadian Parliamentary Review – Article. [online] Available at: http://www.revparl.ca/english/issue.asp?param=208&art=1460 [Accessed 31 Jul. 2018].


Lelaki Cina Ini Beritahu Kepentingan Jati Diri Melayu Dalam Kebangkitan Bangsa Melayu

Status semalam sebenarnya bukan nak menyanggah sangat pun kenyataan tokoh negarawan tu. Tak kuasa lah saya nak ambil port dalam polemik orang politik.

Ia lebih kepada reaksi terhadap dakwaan bermusim yang cuba mengaitkan segala jenis negativiti dengan ke-Melayu-an (“Malayness”). Ingat lagi setahun yang lepas, saya dan rakan The Patriots yang lain mempertahankan Faiz Subri daripada diperlekehkan oleh golongan sebegini tentang hasratnya untuk memakai busana tradisional ketika menerima anugerah FIFA.

Istilah “Melayu” hari ini pun dah jadi macam “dirty word”. Sebut saja Melayu, serba tak kena. Bagi golongan ultra-liberal, budaya Melayu melambangkan kemunduran, minda kelas ketiga, minda tertutup, patriaki, “kampung” dan sebagainya. Kalau nak maju, kena buang sifat Melayu tu jauh-jauh. Itu sebabnya ada stereotaip golongan atasan Melayu mestilah jenis “speaking” dalam accent Harlem ala watak drama Akasia.

Golongan Islamis pula melihat Melayu tak cukup Islamik. Pakaian tradisional Melayu tak Islamik, tak ikut sunnah, maka perlu digantikan dengan jubah dan abaya. Senibina Melayu tak Islamik, kena digantikan dengan kubah. Perkataan Melayu seperti ibu dan ayah tak Islamik, kena ganti dengan “abi” dan “ummi”.

Ahli sosiologis pun ada yang membuat pelbagai andaian “pseudoscientific” pasal Melayu. Melayu dikatakan malas, fatalistik, tak berdaya maju. Ini hujah utama Revolusi Mental yang popular pada 1960-an. Idea ini dimatikan oleh Syed Hussein Alatas menerusi karya agungnya “The Myth of the Lazy Native” pada tahun 1977. Baru orang sedar kemunduran Melayu bukanlah disebabkan budaya atau sifat orang Melayu tetapi lebih kepada masalah struktur yang diwarisi daripada zaman penjajahan, maka pembaharuan struktur perlu dilakukan untuk memperbetulkan (“rectify”) ketidakseimbangan ekonomi.

Menjelang 1980-an, muncul pula falsafah ekonomi neoliberal yang mengatakan bahawa sikap peribadi sebagai penentu kejayaan dan kegagalan sosisoekonomi individu. Kalau anda miskin, maksudnya anda malas. Maka kemiskinan relatif Melayu dinisbahkan kepada sikap malas yang dikatakan lebih lazim di kalangan orang Melayu. Orang kita disandarkan untuk menjadikan bangsa Jepun dan Korea sebagai “role model” untuk menangkis sikap malas.

Dakwaan yang cuba mengaitkan bangsa X dengan sifat malas dan bangsa Y dengan sifat rajin adalah pseudosains belaka. Di kalangan orang Jepun pun ada ramai orang malas. Di kalangan orang Korea pun ada ramai yang kuat hasad dengki. Orang Siam pun pakai bomoh. Sikap malas rajin atau tekun adalah sifat manusia sejagat tidak mengira genetik. Ia bukan “cultural trait” yang ekslusif kepada sesuatu bangsa seperti “han” (orang Korea) atau “haji” (orang Jepun).

Kebangkitan semula bangsa tidak berlaku dengan bangsa X meniru bangsa Y; kebangkitan semula bangsa hanya akan berlaku apabila bangsa membina semula jati diri yang telah hilang semasa dijajah. “Dig into the past to find the future” adalah proses bagi mana-mana bangsa untuk membangkit semula.

Orang Korea tidak bangkit dengan merujuk kepada sumber luar. Orang China tidak bangkit dengan merujuk kepada sumber luar. Sebaliknya orang China mula menerokai khazanah budaya mereka sebelum komunisme iaitu Confucianisme. Tak ada pun Donald Trump sebut nak meniru mana-mana bangsa luar untuk mencapai cita-cita “Make America Great Again”. Mereka merujuk kembali kepada “economic nationalism” yang dipelopori oleh Alexander Hamilton.

Tahun ini genap 150 tahun Pembaharuan Meiji yang membina asas kebangkitan Jepun sebagai kuasa besar dunia. Jepun adalah antara negara yang terkenal dengan “modernization without Westernization”. Bukan nak suruh tiru Jepun, ada beza antara meniru dan mengambil iktibar. Bagaimana Jepun dapat melakukan transformasi tanpa membuang identiti tersendiri?

Kerana sebelum Pembaharuan Meiji, di kalangan masyarakat Jepun sudah ada gerakan pencarian jati diri yang dikenali sebagai “Kokugaku” (国学). Kokugaku ialah satu gerakan intelektual untuk mendefinisi semula ke-Jepun-an. Orang Jepun mula sedar, mereka jadi mundur dan terpencil akibat daripada membuang jati diri sebagai bangsa pulau (“shimaguni”) yang terbuka dan dinamik dan meniru budaya China yang tidak menepati fitrah orang Jepun. Maka berlakulah gerakan untuk memurnikan budaya Jepun dan menamatkan dasar tutup pintu yang telah diamalkan selama 200 tahun. Maka adalah formula “wakon yousai” (和魂洋才 ) – “Japanese spirit, Western ingenuity”.

Kebangkitan bangsa tak akan berlaku dengan pengulangan mantra “Melayu malas”, “Melayu harapkan tongkat”. Adakah keadaan bangsa telah diperbaiki dengan berdekad-dekad laungan ungkapan sebegini? Adakah anak kita akan jadi lebih bermotivasi kalau tiap-tiap hari diberitahu bahawa mereka ini tak guna? Malah ia menyumbang kepada sikap “self-hating” yang boleh dijumpai pada sebahagian besar orang kita.

Mereka menjadi self-hating kerana bagi mereka, tiada apa yang boleh dibanggakan dengan identiti Melayu. Sejarah yang telah dicacatkan oleh penjajah menjadi punca kehilangan nilai diri (“self-worth”) dan seterusnya menyumbang kepada self-hating.

Antara perkara pertama yang Park Chung-hee, bapa pemodenan Korea Selatan lakukan selepas berkuasa adalah mendirikan monumen Jeneral Yi Shun Shin, wira yang mempertahankan Korea daripada serangan Jepun ketika Perang Imjin (1592-1598). Tujuannya adalah untuk membangkitkan semangat orang Korea untuk sama-sama mencipta “Miracle of the Han River”. Orang Korea bangkit bukan kerana sifat self-hating, tapi kerana mereka melihat sesuatu yang positif pada diri sendiri.

Kalau kita betul-betul nak pandang ke Timur, kita tidak harus hanya memandang pada perkara-perkara yang “superficial”: sekadar mencontohi ketepatan waktu, kerajinan bekerja dan kebersihan. Sebaliknya kita kena meneladani semangat mereka dalam mencari jati diri. Itu bukan romantisme, tapi pengenalan diri (“self-discovery”).

Tulis panjang-panjang ni bukan nak ambil hati Melayu atau nak masuk Melayu, cuma nak bagitahu: be proud of yourself, be proud of your heritage. Budaya dan nilai hidup bukanlah penghalang kepada kemajuan.


Polemik Etimologi Nama Melayu

Ada pengguna facebook dari seberang begitu bermati-mati menafikan bahawa kerajaan Melayu sebelum Melaka adalah bukanlah sebuah kerajaan beretnik Melayu hanya kerana etimologi Melayu ketika itu tidak mencapai tahap definisi yang dicapai oleh Melaka. Maka, izinkan saya menempelak kenyataan tersebut dengan hujah-hujah berjela di bawah ini.

Kadang-kadang masalah dalam etimologi ini suka sangat dibesar-besarkan. Ya, istilah Melayu mula menjadi nama bangsa yang lengkap seperti hari ini bermula dari Melaka. Tetapi tidak ada salahnya untuk meletakkan bahawa kerajaan-kerajaan sebelum Melaka itu merupakan kerajaan etnik Melayu.

Kalau adapun nama Melayu itu bermula dari tempat atau kerajaan lalu berevolusi menjadi sebuah nama bangsa, ia tidak menafikan bahawa penduduk yang membina kerajaan itu ialah Melayu. Genetik dan keturunan mereka. Bangsa bukan sekadar atas nama bangsa.

Sebagai contoh, etimologi untuk nama Korea ialah Corea, panggilan orang Inggeris untuk sebuah kerajaan Korea bernama Goryeo, yang terlebih dahulu digunakan oleh Marco Polo kepada Korea ketika pengembaraannya yang mengasyikkan itu. Goryeo ini ialah iaitu sebuah kerajaan bersatu Korea yang menyatukan seluruh Sememanjung Korea daripada 918–1392 Masihi.

Tetapi sejarawan tetap merujuk nama-nama kerajaan yang wujud sebelum Goryeo sebagai sebuah kerajaan beretnik Korea. Kalau dijejak lebih lama, Goryeo itu dapat dijejak nama yang membayangi sebuah kerajaan Korea bernama Goguryeo – dari zaman tiga kerajaan Korea – Silla, Baekje dan juga Gorguryeo. Apakah kerana akar nama bangsa Korea hari ini daripada Goguryeo, maka kita nak menolak Silla dan Baekje?

Baik. orang Korea memang memanggil diri mereka sebagai Hanguk, dan panggilan Hanguk ini pula merujuk kepada era pra-tiga kerajaan Korea iaitu Era Samhan. Tetapi terdapat kerajaan Korea yang berusia lebih awal daripada Era Smhan yang dianggarkan sekitar abad pertama sebelum Masihi.

Apakah kerajaan Jin dan Gojoseon yang legenda itu tidak layak untuk bergelar sebagai kerajaan etnik Korea hanya kerana etimologi Korea masih belum seperti yang kita kenal hari ini? Ingat, bangsa seseorang bukan hanya kerana nama. Genetik, kebudayaan, bahasa bahkan bangsa itu sendiri social construct.

Sama juga dengan nama Melayu. Ya, definisi Melayu yang kita pegang hari ini adalah kerana jasa Melaka. Ya, sebelum Melaka, nama Melayu adalah mungkin merujuk kepada kerajaan Malayu, atau juga panggilan Tamil yang merujuk kepada sememanjung sebagai Malayur yang bermaksud kawasan bergunung, atau juga mungkin dari perkataan austronesia lama iaitu Malaya yang bermaksud bebas.

Namun, seperti mana nama Korea, aku kira kerajaan sebelum definisi Melayu lengkap pada zaman Melaka, kerajaan itu harus dipanggil sebagai kerajaan etnik Melayu juga. Tak kisahlah apa nama yang digunakan oleh etnik ini, kerana betapa bukan sejarah Korea dan Melayu sahaja, bahkan sejarah etimologi bangsa Cina itu sendiri berubah mengikut zaman.

Contohnya nama Cina dan China hari ini adalah berasal dari Dinasti Qin, dinasti yang menyatukan seluruh China buat pertama kalinya dalam sejarah. Namun, apakah kerajaan sebelum wujudnya nama Cina ini bukanlah milik etnik Cina? Hell no, peradaban Cina yang berusia ribuan tahun sebelum Dinasti Qin tetap milik etnik Cina. Begitu juga panggilan Cina Han yang banyak digunakan oleh orang Cina hari ini. Ia dari Dinasti Han. Namun apakah kerajaan sebelum Dinasti Han bukan milik orang Cina Han? Ia tetap sebuah kerajaan milik orang cina.

Tak cukup lagi dengan etimologi orang Korea dan Cina? Apa kata kita ambil etimologi Parsi/Persian itu sendiri. Hari ini, Persian ialah kata nama yang merujuk kepada orang Iran itu sendiri. Banyak kerajaan-kerajaan hebat di wilayah Iran dan Iraq pada zaman purba dikenali sebagai sebuah kerajaan Parsi oleh kita hari ini.

Dari Dinasti Achaemenid dan Dinasti Sasanid, kita menyaksikan betapa peradaban yang hebat berdiri di tanah yang berjiran dengan Mesopotamia ini. Asalnya nama Persian/Parsi ini dari sekadar nama sebuah wilayah di Iran yang bernama Persis, yang namanya mempunyai pelbagai perbahasan disebaliknya yang dapat dijejak seawal mitologi Yunani itu sendiri. Namun, etimologi Persian/Parsi ini berubah dari zaman hingga ke zaman. Sebagai contoh, apabila pada abad ke-10, terdapat sejarawan Islam seperti Al-Masudi menamakan beberapa suku kaum di Iran sebagai orang Parsi atau Persian.

Nama moden Parsi hari ini iaitu Iran pula adalah datang daripada perkataan baru dalam Bahasa Parsi yang merujuk kepada aryānām (bahasa Proto-Iranian), yang bermaksud orang Aryan. Iran hari ini boleh dianggap bermaksud bahawa Tanah Orang Aryan. Namun, orang Aryan ini satu nama yang sangat besar. Penduduk India Utara hari ini kebanyakannya datang daripada satu rumpun dari Iran iaitu Indo-Aryan.

Namun hanya kerana Iran menggunakan nama ini, apakah kerajaan orang Aryan di India Utara yang pernah bercambah dahulu seperti Maurya adalah tidak layak untuk merujuk kepada mereka hanya kerana pada zaman moden, “tanah orang Aryan” hanya merujuk kepada wilayah sekadar Iran sahaja?

Polemik ini tidak membawa apa-apa perkembangan pada tamadun pun. Ia sekadar dibangkitkan golongan yang allergik pada Melayu. Mereka yang tidak memahami bagaimana etimologi nama Melayu itu berkembang dari zaman sehingga ke zaman yang lain seperti mana etimologi nama bangsa-bangsa yang purba, yang baru sahaja dibangkitkan oleh saya di atas.

Saya berpendapat bahawa kerajaan-kerajaan sebelum Melaka yang ditubuhkan oleh etnik Melayu, meskipun ketika itu definisi Melayu belum lebih lengkap seperti zaman Melaka, tetap patut diakui sebagai sebuah kerajaan Melayu.

Terima kasih.


Asal Usul Teori Konspirasi Freemason-Yahudi Menguasai Dunia

Kita semua tahu yang Freemason ni wujud dan akidah dia berbeza dengan umat Islam. Kita sedia maklum bahawa ulama Al-Azhar dan Ulama Mekah sependapat fatwa bahawa akidahnya sesat. Tapi betul ke deme kuasai dunia? Khalifah Uthmaniyyah, iaitu Sultan Mahmud I pada tahun 1748 haramkan Freemason sebab dene sebarkan fahaman ateis. Ramai orang tuduh Ataturk ialah ahli Freemason, tapi ramai tak tahu ahli Freemason pernah cuba bunuh dia sebelum gagal dan dijatuhkan hukuman mati.

Kalau power sangat Freemason ni, kenapa Ataturk pun dia susah nak bunuh? Last-last deme terciduk kena dengan Ataturk! Jadi, sekali lagi, kami nak ajak korang berfikir, betul ke Freemason ni power? Kalau tak, dari mana asal-usul teori ni?

Antara individu yang dikaitkan dengan Freemason ialah Benjamin Franklin dan Thomas Jefferson yang dikaitkan dengan Freemason pun membenci Yahudi dan seringkali menghina Yahudi. Ya, mereka ahli Freemason. Tapi mereka jelik terhadap Yahudi.

Jadi, siapa yang mula-mula cakap Freemason ni ada kaitan dengan orang Yahudi? Umat Islam? Ulama Al-Azhar? Tak… kami ada berita buruk, sebenarnya orang putih juga yang claim mende bukan-bukan ni. Claim pertama yang muncul ialah dalam buku La Verite Israelite.

Jadi sebelum kita kecoh lebih pasal teori konspirasi ni, kita kena cekal diri dan ketahui rahsia agung bangsa sendiri! Kami sedia membantu, dengan menawarkan buku KITAB TAMADUN MELAYU. Banyak selok-belok sejarah bangsa yang mungkin kalian tidak tahu. Tetapi dengan hanya SATU PEMBELIAN, rahsia agung bangsa terbentang luas untuk kalian lombong sekali gus dapat cegah diri daripada pengaruh luar. Link pembelian: https://shopee.com.my/The-Patriots-Kitab-Tamadun-Melayu-i.238336777.3238415852?

Asal usul Teori Konspirasi adalah di Eropah menjelang akhir abad ke-18. Ketika itu berlaku peristiwa besar yang bernama Revolusi Perancis. Golongan Konservatif takut dengan Revolusi Perancis, lantas buat cerita buruk-buruk pasal revolusi ni.

Antaranya dikaitkan dengan syaitan dan jugak… KONSPIRASI nak menguasai dunia. John Robison, seorang professor dari University Endiburgh telah menerbit buku berjudul Conspiracy Against all the Religions and Governments of Europe, Carried on in the Secret Meetings of Freemasons..

…Illuminati and Reading Societies, diikuti oleh buku Memoirs Illustrating the History of Jacobinism yang ditulis seorang paderi Jesuit bernama Abbé Augustin Barruel (sebuah kumpulan Katolik yang diharamkan oleh kerajaan Perancis) pada tahun 1798.

Barruel menulis bahawa Freemason ialah pewaris kepada Knights Templar. Kononnya ketika organisasi ini dihukum mati oleh Raja Perancis pada tahun 1314 atas tuduhan menyembah setan… satu tuduhan yang direka-reka oleh Raja Phillip IV untuk merampas harta Templars, mereka tidak mati sepenuhnya sebalik ialah warisan Knights Templar.

Ini ialah buku PERTAMA dalam SEJARAH bercakap pasal FREEMASON dan ILLUMINATI menguasai dunia melalui konspirasi. Sebelum sekurang-kurangnya 1849, bermula 1798 tak ada satu pun satu buku yang AUTHENTIC dapat DIBUKTIKAN bercakap pasal FREEMASON dan YAHUDI.

Sebab tu titah khalifah Sultan Mahmud I haramkan Freemason takde satu pun yang kaitkan FREEMASON dan YAHUDI. Kenapa hanya pada (1800-1899) baru sahaja barat mula kait Yahudi yang kuasai Freemason? Sebab pada zaman tu Yahudi mula menguasai ekonomi di Eropah.

Jadi, orang putih takut tengok yang bangsa yang dulu tarafnya macam sampah mula menguasai bank-bank, institut kewangan dan jugak ekonomi deme. Deme masa tu tengah kalah dengan permainan dan kelicikan bangsa Yahudi dalam ilmu kewangan.

Industrialis terkenal di Amerika bernama Henry Ford (pengasas syarikat kereta Ford) turut menjadi salah seorang yang kuat menyebarkan teori konspirasi Yahudi. Dengan kebangkitan Sosialism dan Komunism, lagilah Kapitalis Amerika masa tu dok sebarkan Teori Konspirasi Yahudi.

Kemuncaknya ialah Protokol Zionis atau “Protocol of the Elders of Zion” pada tahun 1903 di Rusia. Protokol ni selepas itu dibuktikan ialah propaganda seorang lelaki Russia bernama Pyotr Rachkovsky untuk mempengaruhi kerajaan Rusia terus menekan orang Yahudi.

Dan teori ni kemudiannya disambut oleh Parti Nazi pada tahun 1930 -an. Hitler menyebut tentang konspirasi Freemason-Yahudi dalam bukunya Mein Kampf pada tahun 1925. Dan teori konspirasilah yang digunakan oleh Hitler untuk melakukan genoside ke atas Yahudi.

Deme kata Rothschild, si keluarga Yahudi ni melalui Freemason menguasai kewangan dunia. Dia menanam proksi dia kat mana-mana. Tapi hakikatnya, Rothschild dah terciduk lama dah. Konon dia pegang duit US$ 500 trilion dalam dunia.

Tapi hakikatnya ialah duit dalam dunia ialah dimasukkan dengan emas (US$ 7.8 trilion), “Narrow Money” (28.6 trilion) dan “Broad Money” (80.9 trilion) pun tidak capai angka 500 trillion.

Zaman dulu memang dia kuasai politik dunia. Sekarang ni dia dah terciduk dah sebab bukan dia jer yang kawal kewangan dunia. Sebab dulu ilmu ni dia jer tahu, sekarang semua orang ada akses dan lagi power daripada dia.

Bahkan hari ini, bangsa yang menguasai kewangan dunia bukan lagi Yahudi macam dulu tetapi… CINA dan JEPUN.

5 Bank terbesar dunia ialah datang daripada China dan Jepun iaitu (ICBC, CCB, Agricultural Bank of China, BOC) dan Jepun (Mitsubishi UFJ).

Nak lawan Yahudi punya licik, kita kena contohi macam mana orang Cina lawan deme. Perhatikan macam mana Soros tumbangkan negara-negara di Asia Tenggara masa krisis ekonomi dulu kat sini.

Tapi tahu tak Soros terciduk kat mana? Hong Kong. Soros jumpa lawan setanding deme kat Hong Kong sampai tercirit-cirit balik lepas ditewaskan dalam permainan kewangan. Donald Tsang Yam-kuen iaitu Setiausaha Kewangan Hong Kong berjaya buat Yahudi Soros rugi dua Billion bhai!

Kalau kena ilmu dia, kita umat Islam boleh bangkit kalahkan Barat dan Eropah. Dulu China digelar sebagai Sick Man Of Asia, Turki pulak Sick Man Of Europe. Tapi China hari ni tengah buat Amerika menggigil kepala lutut. Kita umat Islam masih lagi sick man yang tak bangkit-bangkit.

Kenapa? Bila kita tengok Barat dan Yahudi menguasai dunia, kita tak lawan dengan menuntut dan belajar ilmu kewangan, ekonomi, meniaga, sains dan teknologi, sebaliknya kita cuba menenangkan diri kita, “its okey, deme maju sebab Dajjal, sebab konspirasi Freemason.”

Sampai bila-bila kita tak akan maju kalau fikiran macam tu dalam kepala kita. Barat mampu maju sebab deme ACKNOWLDGE ilmu yang dimiliki oleh TAMADUN ISLAM masa tu dan mula belajar dengan kita. Selagi kita jadi denial dengan teori konspirasi, maka kita tak akan mampu bangkit.

Dua buku best-seller The Patriots kini kami gandingkan sekali dalam versi bahasa Inggeris untuk kalian :
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF


Kisah Lanun-Lanun Wanita Yang Digeruni Dunia

Apabila berbincang tentang dunia lanun, mestim kita kenal dan sebut nama-nama ‘tokoh’ lanun yang terkenal seperti Blackbeard, Kapten William Kidd, atau Bartholomew Roberts. Kisah lanun ini juga termasuklah kisah misteri keberadaan harta karun yang mereka tanam sehingga kini ramai pemburu harta karun masih gilakan pencarian mereka. Namun begitu, perasan tak kisah-kisah lanun ini tidak satupun wanita yang juga ‘berjawatan’ sebagai lanun.

Lanun wanita sebenarnya wujud namun bilangan mereka tidak banyak dan tidak pernah popular. Tambahan lagi terdapat ‘kontrak’ kapal yang menyatakan bahawa wanita dan kanak-kanak dilarang menyertai aktviti lanun, walaupun ‘kontrak’ yang dikatakan itu hanyalah bualan mulut saja.

Namun, begitu, ‘kontrak’ itu tidak menghalang pasangan wanita yang memang bercita-cita menjadi lanun, lari dari kehidupan asal di kota yang hanya dikuasai oleh lelaki. Pasangan wanita tersebut ialah Anne Bonny dan Mary Read. Bagaimana pasangan ini memulakan ‘karier’ mereka sebagai lanun wanita yang terkenal sebaris dengan Blackbeard?

Anne Bonny: Lanun Wanita Yang Menjadi Tarikan Lelaki

Mari kita kenali dahulu kisah Anne Bonny ini. Anne lahir pada tahun 1697 di kota Cork, Ireland, dan juga anak perempuan dari pasangan William McCormac, seorang peguam dan hambanya bernama Mary Brennan. Selepas kelahiran Anne, ayahnya melarikan diri bersama Mary yang mendukung Anne ke London bagi mengelakkan kecurigaan dari isteri serta keluarganya. Sepanjang Anne membesar, dia dipakaikan baju lelaki dan diajar oleh ayahnya menjadi seorang kerani.

Setelah diketahui rahsia William oleh isterinya, keluarga isteri tidak lagi memberikan nafkah, kemudian menghalau William dan Mary ke wilayah Carolina, iaitu wilayah milik British di utara Amerika. William tukarkan nama McCormac kepada nama Cormac saja untuk membiasakan dia dan keluarga bersama warga Amerika. Sejak menetap di Carolina, William begitu berusaha untuk memastikan Mary dan Anne mampu mengisi perut setiap hari. Sehinggalah dia mampu bekerja semula sebagai peguam dan mampu membayar sewa rumah serta memiliki ladang sendiri. Kemudian, William memulakan bisnes perdagangan untuk kembalikan kehidupan asalnya.

Malang tidak berbau, Mary telah meninggal dunia ketika Anne berusia 12 tahun. Sejak ibunya telah tiada, Anne berada dalam fasa memberontak sehingga menjadi seorang panas baran. Menurut buah mulut masyarakat kota tempat Anne tinggal, dia dikatakan menikam salah satu pembantu rumah ayahnya menggunakan pisau ketika umur Anne 13 tahun. Walaupun Anne panas baran, namun dia adalah wanita yang cantik fizikalnya sehingga mampu menarik perhatian lelaki, Dengan kecantikkan fizikalnya, Anne berkahwin dengan seorang kelasi bernama James Bonny yang berkecimpung dalam dunia lanun.

Setelah ayahnya mengetahui Anne berkahwin senyap-senyap, William menghalau anaknya dan tidak lagi menjadikan Anne sebagai pewaris harta dan estet ayahnya. Anne dan suaminya berpindah ke pulau New Provence di Kepulauan Caribbean (kini menjadi wilayah bawah Bahamas). Pulau New Provence adalah pulau yang selamat melakukan aktiviti lanun kerana disitulah tertubuhnya kerajaan lanun bernama ‘Republic of Pirates’. Kerana ‘hotspot’ lanun ini, James ambil kesempatan menjadi pemberi maklumat kepada kerajaan Amerika dengan berpaling tadah dari dunia lanun.

Sejak James menjadi pemberi maklumat, ramai lanun ditangkap oleh pihak berkuasa. Kes sebegini menjadikan Anne curiga dengan perbuatan suaminya, kemudian dia senyap-senyap membantu warga lanun di belakang suaminya. Anne biasanya pergi ke bar pada waktu petang dan meluangkan masa untuk bergaul dengan lanun lain dan melindungi mereka dari intipan James. Sehinggalah Anne bertemu dengan kapten lanun terkenal bernama Calico Jack, kemudian mereka berdua melakukan hubungan intim.

Hubungan intim Anne dan Jack sangat kuat sehingga Jack sanggup berikan sejumlah wang yang banyak kepada James supaya dia bercerai dengan isterinya. James menolak tawaran itu malah mengugut Jack akan masuk penjara jika dia masih lagi bersama Anne. Demi pastikan mereka tidak ditangkap, Jack dan Anne melarikan diri menggunakan kapal Jack. Anne pula harus berpakaian seperti lelaki kerana ‘kontrak’ kapal yang melarang penglibatan wanita. Setelah beberapa tempoh yang lama bersama kumpulan lanun Jack, Anne mengandungkan anak lelaki dan tidak dapat lagi menyamar sepenuhnya. Akhirnya Anne melahirkan anaknya dan berkahwin dengan Jack di atas kapal. Anne kemudian diiktiraf sebagai lanun wanita selain menjadi isteri Jack. Dari ‘karier’ baru Anne inilah dia bertemu dengan seorang lagi wanita lanun bernama Mary Read.

Mary Read: Lanun Wanita Yang Menjalani Kehidupan Sebagai Lelaki

Kisah Mary Read tidak serumit kisah Anne dan dia lebih tua dari Anne, lahir pada tahun 1685 di England. Ayahnya seorang kelasi namun meninggal dunia, begitu juga abang sulungnya senasib dengan ayahnya. Demi nafkah keluarganya diteruskan oleh keluarga ayahnya, ibu Mary memakaikan baju lelaki kepada Mary dan menyamar sebagai abang sulung. Apabila penipuan ini diketahui oleh keluarga ayahnya, mereka tidak lagi memberikan nafkah.

Sepanjang hidup bersama ibu, Mary diteruskan menyamar sebagai lelaki dan mendapat kerja sebagai pembantu rumah untuk menyara hidup mereka berdua. Sehinggalah Mary terlibat dalam Perang 9 Tahun, iaitu perperangan antara kerajaan Perancis dengan Empayar Rom Suci (1688-1697), sebagai penghantar serbuk api kepada para tentera. Mary kemudian berkahwin dengan seorang tentera dari peperangan tersebut namun malangnya suami Mary meninggal dunia selepas sehari berkahwin.

Mary meneruskan kehidupannya dengan menyamar sebagai lelaki, namun kali ini dia menyertai kumpulan lanun yang memiliki kapal perang Belanda. Semasa mereka memulakan misi berlayar ke Kepulauan Caribbean, kapal Belanda mereka diserbu oleh kapal lanun milik Calico Jack. Mary dipenjarakan tetapi dia bernasib baik kerana Anne memberikan tawaran kepada Mary untuk menjadi salah satu kru lanun Jack.

Mulanya Anne menggoda Mary sebagai ‘ganjaran’ jika Mary menyertai kumpulan lanun Jack. Mary kemudian mengaku tentang dirinya yang sebenarnya seorang wanita. Anne terkejut dengan pengakuan Mary, namun oleh sebab Anne memahami apa yang telah Mary lalui, Anne tidak memberitahu kepada sesiapa akan rahsia Mary. Mary merasa lega dan selesa untuk mengikuti kumpulan Jack. Dari sinilah mereka berdua berkawan rapat sehingga menimbulkan konspirasi antara kru lanun Jack di mana Anne dan Mary mengadakan hubungan intim (tidak ketahui jantina Mary sebenar).

Jack merasa cemburu akan keakraban hubungan isterinya dengan Mary, sehingga berniat melakukan pembunuhan ketika Mary sedang tidur. Semasa Jack hampir membunuh Mary, dia terpaksa mendedahkan dirinya sebenar. Jack terkejut akan pendedahan Mary sebagai wanita namun begitu dia tidak teruskan pembunuhan kerana tidak mahu kehilangan lanun yang bersungguh-sungguh seperti Mary. Maka, Jack melepaskan Mary dan melayannya seperti dia melayan Anne.

Anne Bonny dan Mary Read: Pasangan Lanun Wanita Yang Menggerunkan

Setelah selesai konflik Jack dengan Mary, Anne dan Mary selesa dengan menampilkan diri mereka sebagai wanita yang menyertai kumpulan lanun yang terkenal. Jack pula terus mengadakan hubungan intim dengan Mary namun Anne tidak kisah, asalkan dia bersama sahabat baiknya memburu harta dalam kapal.

Anne dan Mary adalah pasangan lanun wanita yang menggerunkan, berlawan tidak gentar terhadap musuh, berpakaian dan berlagak seperti lelaki lanun supaya identiti mereka tidak terdedah kepada sesiapa selain kru lanun Jack. Ramai saksi menyaksikan betapa gerunnya Anne dan Mary bertempur namun ramai saksi wanita perasan bahawa kedua-dua lanun ini sebenarnya wanita kerana bentuk dada mereka berdua lebih besar dari dada lanun lelaki lain.

Namun begitu, zaman Anne dan Mary sebagai lanun terkenal berakhir pada tahun 1720, di mana berlaku pergaduhan kecil antara kru Jack dengan pegawai kerajaan Jamaica di dalam bar tempat kumpulan lanun Jack melepak, yang melibatkan serangan pegawai swasta bernama Jonathan Barnet terhadap salah satu kru Jack. Pergaduhan tersebut menyebabkan ramai kru lanun mengalah akibat kemabukan yang melampau. Tetapi, Anne dan Mary tidak mengalah malah mengajak lanun lelaki lain melawan para pegawai kerajaan yang masuk campur. Pada akhir pergaduhan, kesemua kru lanun Jack termasuklah Jack sendiri bersama Anne dan Mary ditangkap.

Kesemua kru lanun Jack disabitkan bersalah dan mendapat hukuman gantung sampai mati, termasuklah Anne dan Mary. Pernah saksi mendengar kata-kata terakhir Anna kepada suaminya, iaitu:

“Had you fought like a man, you need not have been hang’d like a dog.”

Ya, begitu kasar Anne bersuara kerana betapa bengangnya pasangan lanun wanita ini terhadap lanun lelaki yang lemah melawan kerajaan. Sehingga masuk hari hukuman, mereka berdua didapati mengandungkan anak Jack, kemudian diberikan kelonggaran sehingga pasangan wanita ini melahirkan anak. Tidak pasti apakah nasib mereka berdua setelah melahirkan anak. Mary dikatakan meninggal dunia akibat ‘demam’, mungkin akibat dari jangkitan selepas mengandung. Manakala Anne pula tidak pasti nasibnya, sama ada dapat hukuman atau tidak. Yang pasti hanya dua perkara saja: meninggal dunia dalam penjara atau melarikan diri dari penjara.

Inilah kisah Anne Bonny dan Mary Read, satu-satunya pasangan wanita yang pernah gegarkan dunia lanun. Keberanian mereka melebihi keberanian lelaki serta melanggar norma kehidupan wanita pada abad ke-17 dan ke-18 Masihi ini menjadikan kisah mereka berdua tercatat dalam sejarah dunia.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9

The Human’s Complex: https://bit.ly/3J2GoGF

RUJUKAN:

Leigh, Lex. 18 July 2022. Pirate Queens of the High Seas: Anne Bonny and Mary Read. Ancient Origins.

Leafloor, Liz. 15 December 2020. 10 Of The Most Famous Pirates, Male And Female, Who Ruled The Seas! Ancient Origins.


Bagaimana Penggodam Menjadi Senjata Kerajaan

Dari Sukan Olimpik ke pilihan raya, bagaimana negara menggunakan penggodam untuk memenangi permainan geopolitik yang lebih besar.

Apabila Rusia baru-baru ini diharamkan dari Sukan Olimpik selama empat tahun dalam keputusan yang sebulat suara dari agensi anti-doping Sedunia (WADA), reaksi segera dari Moscow adalah kemarahan dan pemecatan. Sekarang seluruh dunia sedang menunggu untuk melihat bagaimana Rusia akan membalas kali ini.

Dalam buku sejarah, 2016 akan selamanya akan dikenali untuk gangguan Rusia yang tidak pernah berlaku pada pilihan raya presiden Amerika.

Dan salah satu daripadanya adalah kempen siber yang paling agresif yang tertumpu pada Sukan Olimpik.

Dalam menuju ke sukan musim panas di Brazil, WADA telah menemui konspirasi dadah dari Agensi Rusia dan mencadangkan pengharaman.

Sebagai tindak balas, penggodam yang paling terkenal Moscow kemudiannya menyasarkan beberapa pegawai antarabangsa dan kemudiannya membocorkan kesemua dokumen sebenar dalam menyebarkan kempen propaganda yang bertujuan untuk melemahkan syor jawatankuasa.

Seterusnya, Majlis Perasmian sukan musim sejuk 2018 di Korea Selatan bermula denga optimis, acara tradisional, lampu bercahaya, dan perhiasan meriah…. ditambah dengan serangan siber yang disasarkan yang dikenali sebagai “Olympic Destroyer” yang direka untuk sabotaj rangkaian dan peranti yang ada di acara itu. Asal-usul serangan telah dibuat dengan breadcrumbs dalam malware yang dihalakan ke Korea Utara dan China, tetapi selepas penyiasatan diselesaikan, terdapat percubaan untuk mengelirukan mereka, dan ia menjadi jelas bahawa beberapa penggodam yang paling berpengalaman kerajaan Rusia di belakang kejadian.

Dalam pendedahan mendapati motif kemarahan adalah terdapat kumpulan yang digelar Illuminati Anglo Saxon telah telah berjuang untuk “kuasa dan wang tunai dalam dunia sukan.” Ia adalah jelas bahawa Rusia melihat Sukan Olimpik sebagai satu bahagian daripada persaingan kuasa dunia yang lebih besar, dan melihat penggodaman (sekuriti siber) sebagai senjata pilihan.

Melangkah satu dekad baru, ancaman yang paling dekat dalam fikiran ramai rakyat Amerika-sekali lagi — adalah gangguan pilihan raya. Pilihan raya 2020 satu ancaman untuk bergerak ke hadapan dengan terdapat corak peningkatan terhadap kejadian penggodaman yang bermula apabila kempen Barack Obama telah digodam pada tahun 2008, dan semakin menjadi-jadi apabila Donald Trump menjadi yang pertama mendapat faedah secara langsung daripada penggodaman oleh kuasa asing.

Menurut ahli akademik British Luca Follis dan Adam Fisher… Sama ada masalah penggodaman atau bukan, namun ianya bertujuan untuk mencapai matlamat taktikal tertentu — samada dengan cara malware yang dipasang, akaun diambil alih, data yang dilanggar, dan apa yang pasti ianya boleh menjejaskan keyakinan awam dan demokrasi.

Dalam pilihan raya Presiden AS 2016, penggodam Rusia menyasarkan sistem pengundian elektronik pada lebih daripada 100 pilihan raya tempatan. Walaupun gangguan tidak berjaya atau apabila maklumat yang tidak dapat disedut, namun syak wasangka yang timbul hasil daripada penemuan kod berniat jahat (atau laporan penembusan sistem) dan bercakap tentang teori politik dan konspirasi, di mana soalan berkaitan kesahihan demokrasi dibiarkan terbuka dan tidak terjawab.

Mungkin preview yang paling berguna nanti boleh kita lihat adalah pada pilihan raya 2020 akan datang, dan sekali lagi adalah pada Sukan Olimpik. Sukan Olimpik musim panas 2020 akan diadakan di Tokyo, dan Rusia telah meletakkan sasaran pada acara tertentu dengan beberapa penggodam yang berjaya di kaitan pada organisasi yang tertentu.

Dekad yang lepas telah ditandakan oleh negara memanfaatkan kuasa penggodaman sekuriti siber untuk memenangi perang, pilihan raya, dan apa-apa perjuangan lain yang mereka pilih.

Kuasa dunia akan terus menggunakan senjata abad ke-21 ini yang agak berbeza berbanding dekad lalu, untuk membentuk satu laluan politik yang boleh memberi kelebihan kepada mereka.


Malaysia Mengubah London Stock Exchange Untuk Selamanya

Tanggal 7 September 1981, konglomerat premier British, Guthrie Corporation Limited telah ‘dirampas’ dalam tempoh kurang empat jam di London Stock Exchange. Ini merupakan pengambilalihan syarikat asing paling dramatik dalam sejarah penstrukturan semula ekonomi Malaysia pasca era kolonial.

Diasaskan di Singapura pada tahun 1821 oleh Alexander Guthrie, syarikat ini membawa masuk tanaman getah dan industri minyak sawit ke Malaysia. Pengambilalihan yang terkenal dengan istilah ‘Dawn Raid’ ini melibatkan kira-kira 200,000 ekar tanah (800km persegi) tanah pertanian di Malaysia berserta saham syarikat berkenaan.

‘Dawn Raid’ atau Serangan Waktu Subuh merupakan antara ‘military deception’ yang pernah digunakan dalam peperangan tertentu bagi mewujudkan elemen kejutan terhadap musuh.

Menurut Campbell R. Harvey di dalam buku beliau ‘Dictionary of Money and Investing’, ‘Dawn Raid’ bermaksud pembelian semua saham syarikat sasaran semasa detik awal pembukaan pasaran. Teknik dengan elemen kejutan ini memberi kelebihan kepada ‘raider’ untuk mengambil alih sejumlah saham yang banyak sebelum syarikat sasaran menyedari apa yang berlaku.

Segalanya bermula apabila mantan Perdana Menteri, Tun Mahathir berasa ‘ralat’ kerana walaupun kita telah mencapai kemerdekaan pada 1957, hampir kesemua lombong bijih timah dan ladang getah masih dimiliki oleh syarikat-syarikat British dan disenaraikan di London Stock Exchange.

Pada masa itu, hampir 80 peratus kekayaan dan hasil eksport adalah daripada bijih timah dan getah. Undang-undang cukai korporat yang kurang cekap menyebabkan hampir 100 peratus keuntungan dibawa terus ke London.

Permodalan Nasional Berhad (PNB) turut berminat untuk mengembangkan portfolio mereka dalam perladangan. Setelah berjaya mendapatkan syarikat perlombongan bijih timah terbesar di dunia, London Tin Corporation pada 1972, Guthrie (sekarang merupakan sebahagian daripada Sime Darby Berhad) adalah sasaran seterusnya.

Strategi kompleks ini dirangka oleh Tun Ismail Ali (abang ipar kepada Tun Mahathir) yang merupakan Pengerusi PNB dan bekas Gabenor Bank Negara. Beliau merupakan insan terbaik untuk mengetuai operasi kompleks ini – beribu batu jauhnya dari tanah air.

Sebaik sahaja pasaran London Stock Exchange dibuka pada pagi 7 September 1981, pasukan Malaysia ‘menyerbu’ pada masa yang sama namun bertindak secara berasingan.

Menurut peraturan pasaran saham British, apabila kita telah memiliki 30 peratus daripada saham sesebuah syarikat, kita perlu membuat tawaran terbuka untuk membeli baki saham dengan harga yang sama. Peraturan 30 peratus ini adalah untuk mencegah mana-mana individu memperoleh pegangan mutlak dalam syarikat ‘public listed’ di Britain.

Menjelang tengahari, Malaysia berjaya memiliki 30 peratus saham Guthrie melalui individu yang berbeza dan membuat tawaran terbuka untuk membeli baki saham.

‘Dawn Raid’ telah berjaya memanipulasi peraturan ini sehingga London Stock Exchange telah meminda peraturan mereka. Mereka berasa cukup tercabar dengan kebijaksanaan negara bekas jajahan yang telah berjaya merompak mereka ‘right under their nose’. Peraturan baru menetapkan sesiapa sahaja yang memiliki pegangan 5 peratus saham untuk membuat pengumuman secara terbuka.

Berita ini menggemparkan seluruh Britain. Pihak media dengan sokongan kerajaan mereka mula menyelar tindakan ini sebagai tidak beretika dan tidak berlandaskan prinsip kapitalis terbuka.

Kejayaan ‘Dawn Raid’ bukan sahaja memperkuat ekonomi negara malah menguatkan keyakinan kita di arena antarabangsa. Berbekalkan strategi dan pelaksanaan yang cekap, kita berjaya ‘MeMalaysiakan Syarikat Asing’.

Rujukan/Bacaan Lanjut:


Sejarah Miya Dan Nana Dalam Mobile Legend

Mobile Legends antara permainan yang sangat popular pada ketika ini. Bahkan permainan ini setanding dengan PUBG dan juga Call of Duty. Untuk artikel kali ini, jom kita mengenali asal-usul ‘marksman’ yang digeruni iaitu Miya dan juga ‘support’ yang menjengkelkan – Nana. e

Miya dilahirkan di Kuil Bulan dan dia belajar bersungguh-sungguh supaya suatu hari nanti dia dapat mengambil tempat sebagai Tuhan Bulan (Moon God).

Apabila pep3rangan tercetus antara Manusia dan Orc melibatkan Moon Elf, Miya memimpin kesemua Moon Elf untuk menentang pencerobohan tersebut. Meskipun mereka telah melakukan yang terbaik, Miya dan rakan-rakannya terpaksa bertahan di dalam kuil menentang musuh. Dalam keadaan terdesak, dia berjanji untuk mempertahankan tanah airnya – Enchanted Forest.

Miya melutut di tengah-tengah kuil dan berdoa untuk kali terakhir setelah segala harapan pudar. Kemudian, perkara ajaib telah berlaku. Tuhan Bulan menjawab doa Miya dan mengurniakannya sebuah busur bersama kuasa ajaib. Miya menggunakan kuasa barunya untuk menembak beberapa anak panah, dan dengan kuasa bintang-bintang yang menukarkan anak panah tersebut menjadi seperti helang membuatkan musuh-musuh mereka porak-peranda.

Dengan harapan yang kembali bersinar, Miya memimpin kaumnya keluar dari kuil tersebut bersama anak panah bintang setiap kali dia memanah, Akhirnya, Manusia dan Orc berundur. Enchanted Forest Berjaya diselamatkan dan Tuhan Bulan mengenali Miya sebagai kelahiran semula Tuhan Bulan.

Miya yang masih muda ketika itu tahu bahawa jika masalah ini tidak diselesaikan pada akarnya, p3rang tidak akan pernah tamat. Tuhan Bulan merestui perjalanannya dan Miya mengharapkan seorang raja baru yang dapat memberikan keamanan dan kedamaian pada dunia.

Sementara itu, ada juga makhluk berupa kucing bunian yang digelar sebagai Leonin yang turut menjadikan Enchanted Forest sebagai tempat tinggal selain Moon Elf. Mereka adalah bangsa kuno yang telah sekian lama menetap di hutan tersebut. Mereka comel, peramah dan tidak pernah terlibat dengan konflik dunia. Mereka juga mempunyai sifat semulajadi dengan menjadikan magis sebagai perkara biasa.

Nana antara seorang yang istimewa dalam kalangan Leonin. Dengan personalitinya yang sukakan cabaran, dia mempunyai sikap ingin tahu yang tinggi terhadap perkara baharu dan dia berharap dapat melihat dunia yang luas dengan matanya sendiri.

Nana juga mempunyai sisi nakal yang seringkali membuatkan orang sekelilingnya terjebak dengan masalah. Dia dilahirkan sebagai seorang yang mempunyai magis yang kuat, tetapi dia tidak pandai mengawalnya. Pernah satu ketika dia tidak dapat mengawal kuasa magisnya menyebabkan separuh hutan hancur. Nana mengambil keputusan untuk meninggalkan tempat tinggalnya untuk melindungi Leonin dari kuasa makan diri.

Dalam perjalanannya, dia bertemu dengan Miya yang ‘menutup’ kuasa magis Nana. Miya mengajar Nana rahsia Moon Elf mengawal kuasa magis. Nana yang cepat belajar dapat menguasai teknik tersebut dan dia menjadi salah seorang ahli sihir yang hebat dalam kalangan Leonin. Dia memilih untuk mengikuti Miya dalam perjalanan untuk mencari raja baru.

Nana juga bertemu dengan salah seorang rakannya, Harith. Di mana Harith tidak dapat mengawal perbualannya dengan Nana meskipun Nana menunjukkan tanda-tanda berminat terhadapnya. Harith tidak dapat mengawal perasaannya kerana dengan berdiam diri, itu adalah cara terbaik untuk Harith melindungi Nana.

Maka dengan sedikit pencerahan artikel ini, diharapkan pemain Mobile Legends dapatlah mengetahui sedikit sebanyak tentang karakter yang anda mainkan!a


Kenapa Vaksin Covid-19 Rusia Diragui?

Koronavirus membuktikan bahawa tiada persediaan dan teknologi boleh menjadi perlindungan mutlak untuk manusia. Jika ditanya 10 tahun lepas, tentu sekali masalah kesihatan sebesar skala ini akan tak pernah terfikir dek akal manusia.

Namun apabila koronavirus pertama kali keluar dari Wuhan, negara-negara yang asalnya dikatakan kebal kepada sebarang wabak akhirnya menjadi mangsa juga.

Antaranya ialah India. Kari pernah dikhabarkan berjaya menyebabkan India kononnya kebal daripada koronavirus (Caiyu, 2020). Namun hari ini, sehingga 10 Ogos 2020, India berada di tangga ketiga paling teruk dengan angka keseluruhan mencecah 2.26 juta orang.

Rusia yang tersisih daripada globalisasi akibat percaturan politik melibatkan Krimea pun telah tergolek dek Covid-19, menduduki tangga ke-4 terteruk dunia. Namun berbeza dengan India, Rusia bergiat dan berhempas-pulas menyertai perlumbaan dunia yang sedang mendapatkan vaksin untuk koronavirus.

Dan pada 11 Ogos 2020, Vladimir Putin mengumumkan bahawa Institut Gamaleya telah disahkan berjaya membangunkan vaksin tersebut (Ullah, 2020). Namun Rusia tidak sama sekali memenangi perlumbaan ini.

Proses Pembangunan Vaksin

Sebuah vaksin tidak boleh dikeluarkan begitu saja. Banyak kajian perlu dijalankan untuk memastikan bukan saja keberkesanan vaksin, tetapi juga keselamatannya.

Carta dibawah sesuai digunakan untuk memahami tentang perkara ini.

Institut Penyelidikan Gamaleya telah menyertai perlumbaan ini pada Jun 2020 dengan 38 peserta. Berdasarkan carta di atas, Gamaleya sama ada berjaya dalam Fasa 1 atau masih belum menyertai Fasa 2 atau kedua-duanya sekali.

Begitu juga dengan pasukan penyelidikan di Seoul dan Perth. Malah apabila koronavirus melanda China dengan teruk (Mac 2020), Institut Bioteknologi Beijing telah  mula dengan pantas untuk membuat vaksin.

Sehingga Ogos ini, Beijing baru berada dalam Fasa 2 dengan 508 penyertaan.  Dalam kalangan peserta ini, calon vaksin (belum didaftarkan sebagai vaksin sah) memberikan tindakbalas sel dan antibodi untuk melawan koronavirus.

Tetapi keberkesanannya tidak diterima kerana kesan sampingan (isu keselamatan) selama seminggu kelihatan, dimana 376 peserta yang disuntik vaksin kelihatan demam dan lesu.

Yang benar-benar menghampiri kemenangan ialah Amerika Syarikat dan United Kingdom. Di Amerika Syarikat, organisasi dan syarikat seperti Moderna, NIAID dan BARDA membuat pakatan demi mencari penawar Covid-19.

Seramai 30,000 peserta dibawa untuk menguji calon vaksin, dimana ketiga-tiga pihak ini mengkaji keberkesanan, keselamatan dan keimunisasian (immunogenicity). Itu pun masih ada kesan sampingan iaitu demam, lesu, sakit kepala, sakit otot dan sakit di tempat suntikan. Dapatan Moderna mengesahkan bahawa Amerika Syarikat takkan sempat membuat vaksin sebelum Pilihanraya Presiden 2020 (Cohen, 2020).

United Kingdom (Oxford) pula berpakat dengan São Paulo (AstraZeneca) lalu hasilnya mampu membawa 10, 260 peserta untuk mencapai tanda aras kajian sama seperti Amerika Syarikat. Dan mereka berjaya memasuki Fasa 3 walaupun terdapat kesan-kesan sampingan yang serupa.

Bagaimana Institut Gamaleya Melompat Dari Fasa 1 Ke Pendaftaran

Keberkesanan vaksin Gamaleya hanya disahkan oleh Vladimir Putin, bahawasanya imuniti stabil berjaya dibuat melalui vaksin ini. Malah salah seorang anak Putin pun dikhabarkan disuntik vaksin ini, yang demam selepas dua suntikan. Tetapi demamnya surut sendiri.

Namun menjawab soalan dalam subtopik ini, Institut Gamaleya sebenarnya tidak melompat dari Fasa 1 Ke Pendaftaran mengikut aliran biasa. Sebaliknya Rusia sekadar mendaftar dulu sebelum melancarkan ujian Fasa 3 (seperti Amerika Syarikat).

Sehingga kini tiada data saintifik didedahkan untuk membuktikan keberkesanan Gam-COVID-Vac Lyo milik Gamaleya. Malah Rusia juga dikritik cuba menayangkan diri sebagai gergasi sains global selepas Kremlin memberikan tekanan politik.

Semua hanya boleh bersorak jika calon vaksin berjaya melepasi Fasa 3 ke Fasa 4. Dalam Fasa 3, calon vaksin perlu dibuktikan selamat dan berkesan untuk mengekang koronavirus, sebelum disahkan untuk pengeluaran. Rusia sekadar sahkan vaksin sebelum memasuki Fasa 3.

Dan Fasa 4 pula biasanya melibatkan aktiviti memantau maklumat untuk penggunaan vaksin, kesan sampingan dan paling penting sekali, imuniti jangka masa panjang. Sekadar demam saja belum cukup ampuh untuk membuktikan keberkesanan yang paling utama: menjadi penampan terhadap koronavirus.

Ini bermakna, Mariya Vorontsova atau Yekaterina Putina perlu didedahkan dulu dengan  koronavirus baru boleh tahu jika ianya benar-benar berkesan. Jika Gamaleya berjaya, itu memang berita baik. Tetapi kena bersiap sedia juga kerana andainya Gamaleya gagal, puak anti-vaksin sememangnya akan melompat.

Akhir kata, hari paling indah ialah hari semua wajib disuntik vaksin.

RUJUKAN:

Cayiu, L. (2020, Februari 23). India declares itself coronavirus free, with many speculating if Indians are resistant to the virus or if the Indian curry is antiviral. Global Times. Retrieved from https://www.globaltimes.cn/content/1180540.shtml

Cohen, E. (2020, Ogos 10). Moderna’s clinical trial numbers show there’s “no way” Trump can have a vaccine by Election Day. CNN. Retrieved from https://edition.cnn.com/2020/08/10/health/covid-vaccine-election-moderna-clinical-trials/index.html

Ullah, Z. (2020, Ogos 11). Putin says Russia has registered “world first” coronavirus vaccine. CNN. Retrieved from https://edition.cnn.com/2020/08/11/europe/russia-coronavirus-vaccine-putin-intl/index.html


Bagaimana Kereta Formula 1 Boleh Laju Tapi Stabil?

Kita selalu baca kenapa kereta Formula 1 yang laju tu boleh stabil walaupun pada kelajuan 300 km/h.

Jawapannya adalah reka bentuk aerofoil yang ada pada spoiler, skirting dan chassis kenderaan Formula 1. Kita gunakan konsep fizik iaitu Bernoulli’s Principle. Makin kurang kelajuan, makin tinggi tekanan. Seterusnya, daya ke bawah (down force) akan terhasil membuatkan kereta Formula 1 menjadi stabil walaupun pada kelajuan yang tinggi.

Kes ini kita boleh gunakan pada jalan yang lurus. Tapi macam mana pula kalau di selekoh?

Kalau perasan semasa kita memandu kenderaan di satu selekoh pada kelajuan yang agak tinggi. Kita akan perasan yang kenderaan kita seperti tertarik ke luar daripada selekoh.

Itu yang kita panggil sebagai centrifugal force. Centrifugal force adalah daya yang terhasil akibat putaran daripada kenderaan melalui selekoh. Jadi, macam mana kereta Formula One boleh stabil di selekoh walaupun pada kelajuan melebihi 100 km/h?

Dalam Kejuruteraan Awam terutamanya dalam highway engineering. Kita ada satu benda yang dipanggil ‘Superelevation’.

Definasi superelevation dalam Bahasa Inggeris adalah: ‘the amount by which the outer edge of a curve on a road or railway is banked above the inner edge’.

Kalau bahasa mudah fahamnya, ketinggian jalan di sebelah luar lebih tinggi daripada sebelah dalam. Paling senang sekali nak faham, kita panggil cerun jek. Boleh rujuk gambar pertama dan kedua di bawah ini.

Kita tengok formula superelevation dalam gambar ketiga:

e = superelevation
f = friction
R = Radius of road curvature
V = Speed limit

Kalau perasan setiap kali di selekoh, kita akan nampak had laju yang ditetapkan. Ada tujuan kenapa had laju itu ditetapkan. Kalau kita melebihi had laju yang ditetapkan, centrifugal force akan menjadi lebih tinggi dan akhirnya akan menarik kereta kita keluar daripada landasan jalanraya.

Jadi, patuh had laju di selekoh. Had laju ini ditetapkan bukan saja-saja. Tapi, untuk memastikan kenderaan anda mematuhi hukum fizik yang selamat. Kalau tak patuh, masuk gaung lerrrrr jawabnya.

Balik semula pada kes Formula One tadi. Boleh tengok gambar di atas (walaupun bukan kereta F1). Kita boleh lihat ada cerun di selekoh. Sama juga dalam gambar untuk MotoGP di bawah.

Paling ketara kita boleh lihat di mana pakainya superelevation adalah di Veledrom basikal. Boleh tengok di dua selekoh dalam litar veledrom. Cerunnya sangat tinggi sebab nak pastikan pelumba basikal tidak terkeluar daripada litar.

Apa terjadi kalau tak ada atau tak cukup superelevation di selekoh ini? Tengok gambar Terdampar lori kat tepi jalan.


Neofobia Makanan (Food Neophobia): Kisah Si Pemilih Makanan

Pernahkah anda mendengar mengenai neofobia
makanan (food neophobia) ini? Istilah ini mungkin kedengaran agak asing
dalam kalangan masyarakat kita, namun hakikatnya neofobia makanan ini
sebenarnya bukanlah perkara yang asing dalam kehidupan seharian kita. Anda
memiliki makanan tertentu yang tidak anda gemari? Atau, anda mempunyai
anak-anak atau ahli keluarga yang begitu cerewet dalam memilih makanan? Sebenarnya,
sikap dan ketakutan untuk mencuba pelbagai jenis makanan serta cerewet yang
keterlaluan inilah yang dinamakan sebagai keadaan neofobia makanan.

Definisi neofobia makanan

Secara asasnya, neofobia makanan ini
didefinisikan sebagai suatu keadaan di mana seseorang individu itu enggan untuk
mencuba makanan yang baru. Istilah ‘neo’ itu bermaksud baru, manakala ‘fobia’
ialah ketakutan, maka secara dasarnya, ia adalah perasaan takut untuk mencuba
makanan baru. Fenomena atau keadaan ini juga dikenali sebagai cerewet
keterlaluan atau terlalu memilih makanan.

Apakah punca yang menyebabkan berlakunya
neofobia makanan ini? Pakar pemakanan dan psikologi menyifatkan bahawa rasa
takut untuk mencuba sesetengah jenis makanan ini berpunca daripada mekanisme
yang terbina dalam diri seseorang yang ingin mengelak daripada makanan tersebut
mengikut nalurinya, kerana pada anggapannya makanan tersebut adalah beracun
atau boleh memudaratkan dirinya. Keadaan kepercayaan terhadap naluri ini
mungkin disebabkan oleh beberapa faktor yang membawa kepada ketakutannya
terhadap makanan tersebut seperti pengalaman masa kecil atau peristiwa yang
tidak dapat dilupakan.

Siapa yang cenderung mengalami neofobia makanan?

Dalam banyak kajian yang dijalankan berkaitan
dengan neofobia makanan ini, kanak-kanak adalah kumpulan individu yang sering
dikaitkan dengan masalah ini. Fenomena neofobia makanan dalam kalangan
kanak-kanak ini biasanya berlaku berlaku
dalam kalangan kanak-kanak yang berumur dua hingga tujuh tahun, atau adakalanya
pada kanak-kanak yang lebih tua namun ia akan berkurangan secara beransur-ansur
apabila kanak-kanak itu membesar.

Bagi
kanak-kanak, penjelasan bagi neofobia makanan ini boleh dikaitkan dengan
peningkatan umur mereka, iaitu pada lazimnya, apabila apabila kanak-kanak ini
mencapai umur dua tahun, dia sudah mengenali bagaimanakah sepatutnya rupa dan
bau sesuatu makanan. Oleh itu, apabila ibu bapa memperkenalkan makanan baru
yang tidak bersesuaian dengan persepsinya, dia akan terus menolaknya.

Walaupun
masalah neofobia makanan ini begitu ketara dalam kalangan kanak-kanak, namun
masalah ini sebenarnya turut dialami oleh orang dewasa. Berdasarkan satu kajian
yang dijalankan di Malaysia pada tahun 2015 dalam kalangan pakar kulinari muda,
didapati bahawa terdapat kecenderungan bagi para tukang masak dan pakar
kulinari ini untuk turut mengalami masalah neofobia makanan. Meskipun, pada
asasnya, seseorang individu yang mempunyai profesion berkaitan dengan bidang
masakan ini tidak seharusnya mempunyai sikap yang cerewet atau memilih makanan,
namun, ia sebenarnya suatu situasi yang boleh berlaku kepada sesiapa jua.

Bagi
masalah neofobia makanan dalam kalangan orang dewasa, antara faktor utama yang
mempengaruhi mereka ialah faktor motivasi atau kebiasaan mereka terhadap
sesuatu jenis makanan serta kepercayaan sensori mereka terhadap sesuatu jenis
makanan. Bagi faktor motivasi ini, kebanyakan individu yang mengalami neofobia
makanan lebih mempercayai makanan yang biasa mereka temui dalam hidup mereka,
contohnya seperti makanan yang biasa dimasak oleh ibu atau makanan yang biasa
dimakan sejak kecil.

Manakala
bagi kepercayaan sensori pula, mereka yang mengalami neofobia makanan ini
mempunyai persepsi tertentu terhadap warna, bau, rasa serta cara sesuatu
makanan itu disediakan sehingga membuatkan mereka enggan untuk memakannya. Selain
itu, sejarah kesihatan lampau, seperti alahan yang pernah dialami akibat
memakan makanan tertentu juga adalah antara punca yang boleh mengakibatkan
berlakunya neofobia makanan.

Kesan neofobia makanan

Kanak-kanak
yang mengalami masalah neofobia makanan biasanya kurang mengambil buah-buahan,
sayur-sayuran dan makanan berprotein. Keadaan ini juga sebenarnya adalah sama
dengan jenis makanan yang dikaitkan dengan neofobia makanan dalam kalangan
orang dewasa.

Pada
dasarnya, berdasarkan apa yang disarankan oleh Piramid Makanan Malaysia, setiap
individu harus mengambil hidangan yang seimbang yang terdiri daripada pelbagai
jenis makanan bagi menjamin kesihatan yang optimum. Namun, bagi golongan yang
mengalami neofobia makanan yang teruk, risiko untuk mereka mengalami masalah
kekurangan nutrien yang penting adalah sangat tinggi dan ini boleh membawa
kepada masalah kesihatan yang lain.

Kekurangan
mikronutrien penting seperti kalsium contohnya, yang mungkin berpunca akibat
daripada keengganan dan ketakutan terhadap susu serta produk tenusu yang lain
boleh menyebabkan berlakunya masalah gigi serta pertumbuhan tulang yang tidak
sempurna. Ketakutan terhadap sayur-sayuran hijau juga boleh menyebabkan
berlakunya kekurangan zinc, fiber serta folate yang diperlukan dalam
pembentukan sel-sel darah dan seterusnya boleh menyebabkan anemia.

Cara mengatasi neofobia makanan

Bagi
kanak-kanak, kaedah yang sering dijalankan bagi membantu ibu bapa mengatasi
neofobia makanan ini adalah dengan membantu mempelbagaikan jenis makanan untuk
anak-anak mereka. Malah, kaedah penyediaan makanan untuk kanak-kanak juga
haruslah lebih kreatif melalui gambaran yang cantik mengenai makanan tersebut
iaitu dengan pelbagai warna makanan yang menarik. Contoh yang paling mudah
ialah melalui penggunaan sayur-sayuran yang pelbagai seperti tomato ceri, lobak
merah, anggur, timun serta telur.

Pendekatan
bagi mengatasi neofobia makanan ini adalah lebih mudah untuk diaplikasikan bagi
kanak-kanak, namun bagi golongan dewasa, pendekatan yang dijalankan adalah
lebih kepada memberi kefahaman bagi mengubah persepsi mereka terhadap sesuatu
jenis makanan yang tidak disukai. Pendekatan ini lebih kepada psikologi makanan
yang menjurus kepada pengenalpastian jenis makanan yang tidak digemari, sebab
kenapa ia tidak digemari dan tahap ketidaksukaan terhadap sesuatu jenis makanan
tersebut. Mengubah persepsi serta tanggapan negatif dalam kalangan orang dewasa
ini adalah lebih sukar berbanding mempelbagaikan jenis makanan baru kepada
kanak-kanak.

Kesimpulan

Neofobia
makanan boleh berlaku kepada sesiapa jua, dengan pelbagai tanggapan negatif
terhadap sesuatu jenis makanan. Apa yang paling penting adalah bagaimana untuk
mengubah tanggapan negatif ini dan menghilangkan rasa takut untuk merasa
makanan tersebut.

Rujukan

Alley, T. R., &
Potter, K. A. (2015). Food Neophobia and Sensation Seeking. In V. R. et al.
Preedy (Ed.), Handbook of Behavior, Food and Nutrition. Clemson, USA:
Spinger Science. https://doi.org/10.1007/978-0-387-92271-3

Dovey, T. M., Staples,
P. A., Gibson, E. L., & Halford, J. C. G. (2008). Food neophobia and ‘
picky / fussy ’ eating in children : A review. Appetite, 50,
181–193. https://doi.org/10.1016/j.appet.2007.09.009

Rosmaliza, M.,
Khairunnisa, M. A., Mohd Salehudin, M. Z., & Mohd Shazali, M. S. (2015).
Revealing the Scenario of Food Neophobia among Higher Learning Institution
Students from Klang Valley , Malaysia. Procedia – Social and Behavioral
Sciences, 170(January), 292–299.
https://doi.org/10.1016/j.sbspro.2015.01.039

Rosmaliza, M., Mohd
Aizuddin, I., Roslina, A., & Firdaus, H. (2016). Psychological Factors on
Food Neophobia among the Young Culinarian in Malaysia : Novel food preferences.
Procedia – Social and Behavioral Sciences, 222, 358–366.
https://doi.org/10.1016/j.sbspro.2016.05.180

Zalilah, M. S., Khor,
G. ., Mirnalini, K., & Sarina, S. (2005). Food Neophobia and Nutritional
Outcomes in Primary School-Children. J Community Nutrition, 7,
121–129.


Raja Sejong Yang Agung: Negarawan Terulung Tamadun Korea

Kalau ditanya tentang negara Korea, anak gadis kita, hanya tahu menyebut tentang Lee Min-Ho, Big Bang, Super Junior dan Running Man. Semuanya tentang budaya hendonisme yang melampau yang membelenggu tentang Korea. Agaknya kita ini hanya tahu ambil benda buruk sahaja tentang negara orang, tanpa kita ambil positif.

Maka di sini saya terpanggil menukilkan tentang sisi positif negara mereka. Dan salah satu sisi positif yang kita boleh ambil iktibar ialah mempelajar tentang seorang tokoh hebat dalam sejarah negara mereka bernama Raja Sejong. Ikuti point-point penting tentang Raja Sejong.

1. Raja Sejong dilahirkan pada 15 Mei 1397 dan memerintah Dinasti Joseon yang memerintah Semenanjung Korea pada tahun 1418 Masihi sehingga mangkat pada tahun 1450. Baginda ditabalkan menjadi raja pada umur yang muda iatu sekitar usia 21 tahun. Pada maa pemerintahan baginda, Korea mencapai zaman puncak kegemilangannya.

2. Raja Sejong terkenal kerana ketika pemerintahannya, baginda berusaha untuk menerapkan falsafah Confucius dalam pemerintahan, Bahkan sepanjang hidup baginda, baginda pernah menghasilkan sebuah buku mengenai falsafah Confucius. Sepanjang pemerintahan baginda, baginda adalah antara dua raja Korea yang digelar sebagai Yang Agung atau The Great.

3. Raja Sejong juga terkenal sebagai pakar diplomatik apabila ketika zamannya, baginda memulakan hubungan diplomatik dengan Dinasti Ming di China dan sehingga pada zaman terkemudiannya didapati bahawa hubungan ini sangatlah memberi manfaat kepada Dinasti Joseon,Korea. Dan di bawah pemerintahannya juga, Korea menjalankan hubungan dengan Jepun apabila membuka tiga pelabuhan Korea untuk pedagang Jepun berdagang dengan mereka.

4. Raja Sejeong terkenal apabila apabila membangunkan dasar ketenteraan Korea ke tahap yang lebih baik. Antaranya dasar membangunkan meriam, mortar dan pengunaan panah berapi serta senjata api. Impak dari pembangunan militari dan ketenteraan ini, Korea berjaya menang pertempuran dengan orang Manchu di utara serta mengalahkan lanun-lanun Jepun yang sebelum ini bermaharajalela di perairan Korea sesuka hati.

5. Raja Sejeong juga terkenal dalam sumbangan baginda dalam bidang sains dan teknologi. Antaranya ialah penciptaaan sebuah buku pertanian yang di mana para saintis Korea ketika itu disuruh mewujudkan sebuah manual untuk para petani Korea meningkatkan hasil tani mereka menggunakan ilmu sains dan teknologi.

6. Seorang lelaki genius di bawah pemerintahan Raja Sejong diangkat dan dibantu dalam penyelidikannya dalam bidang sains walaupun datang dari kasta terendah masyarakat Korea ketika itu. Hasilnya lelaki tersebut,Jang Yeong-sil berjaya mencipta beberapa ciptaan yang hebat seperti jam air, sfera cakerawala dan jam matahari. Baginda juga bertanggungjawab menukarkan sistem kalendar Korea yang dahulunya berasaskan kalendar China kepada kalendar baru.

7. Baginda bertanggungjawab dalam memperkenalkan sistem tulisan baru untuk masyarakat Korea yang dipanggil sebagai tulisan Hangul. Abjad Korea ini mempunyai 28 huruf yang berasaskan sebutan lidah bangsa Korea. Sistem tulisan menyerupai bentuk mulut, gigi dan lidah yang digabungkan untuk menyebut huruf-huruf tertentu bagi tulisan bangsa Korea.

8. King Sejong the Great ini diabadikan namanya pada sebuah kapal penjajap peluru berpandu angkatan laut Korea Selatan iaitu ROKS Sejong The Great DDG 991.


Kenapa Kalau Minum Kopi Mesti Rasa Nak Kencing?

Kenapa bila kita minum kopi, tetiba rasa macam nak kencing?

Ini adalah soalan lazim bagi peminum kopi. Kenapa bila kita minum kopi, dalam sejam macam tu kita akan rasa nak terkencing walaupun minum sedikit? Dan yang paling penting, kenapa bau kopi dalam kencing tu kuat? Apa kaitan kopi dengan kencing?

Untuk itu, kita kena faham dulu komponen kimia terkenal dalam kopi. Kafein. Tahu tak kafein ni sebenarnya sejenis dadah? Untuk sesuatu itu digelar dadah, komponen kimia itu sepatutnya mempunyai kebolehan untuk masuk campur sistem badan atau sel.

Kafein ialah sejenis bahan psikoaktif yang boleh menganggu sistem kimia otak. Kafein, sebagaimana dadah yang lain, juga boleh menyebabkan ketagihan, cuma ia dadah yang lemah dan boleh dipecahkan hati kita dengan cepat. Apabila ia dipecahkan oleh badan, ia menghasilkan bahan kimia lain seperti polyphenols yang kemudiannya dikumuhkan melalui kencing. Bahan kimia inilah yang buat bau kopi dalam kencing tu.

Selalunya dadah ini bertindak dengan menjadi pengganti atau pengacau bahan biokimia dalam badan kita. Kafein bertindak sebagai dadah dengan menampal dirinya pada reseptor kimia adenosine pada sel saraf. Benda ini terjadi kerana bentuk kimia kafein dan adenosine ni lebih kurang. Dua dua boleh melekat pada reseptor tersebut.

Sebagaimana yang pernah saya cerita dalam artikel adrenalin, setiap sel dalam badan kita mempunyai reseptor untuk tampalan kimia hormon. Tampalan adrenalin pada reseptor otot buat kita jadi kuat. Tampalan kafein pada reseptor saraf buat kimia adenosin tak boleh nak tampal pada reseptor saraf. Adenosine ni lah kimia yang buat kita mengantuk. Sebab itu bila kita minum kopi kita dapat tahan mengantuk.

Tapi, itu tak menjelaskan kenapa kita rasa nak kencing sebab minum kopi. Jadi, kafein ni ada fungsi kimia yang lain ke? Untuk itu, kita kena tengok sistem buah pinggang kita. Jumlah pengeluaran air kencing kita dikawal oleh hormon bernama ADH (anti diuretic hormone). Selalunya apabila kandungan air dalam darah sedikit, ADH akan dirembeskan, melekat pada reseptor sel buah pinggang dan air yang ditapis keluar oleh buah pinggang akan diserap kembali ke dalam darah.

Walau bagaimanapun, kafein menghalang penghasilan ADH ini, menyebabkan air berterusan ditapis keluar oleh buah pinggang menjadi air kencing. Fenomena ini kita panggil sebagai diuresis. Juga, kafein menyebabkan garam dalam pundi kencing tak mampu diserap kembali ke dalam darah. Apabila kandungan garam menjadi tinggi dalam air kencing, air dalam darah akan menjadi semakin galak diserap oleh buah pinggang untuk menstabilkan kepekatan garam dalam pundi kencing.

Fenomena ini kita panggil sebagai natriuresis dan mekanismenya sama macam nak buat ikan masin. Apabila garam ditabur pada permukaan ikan, air dalam ikan akan keluar daripada sel sel untuk menstabilkan kepekatan garam di luar. Air akan sentiasa bergerak ke arah tempat yang pekat dengan garam dan bahan terlarut.

Disebabkan ini, air kencing kita menjadi banyak dan berbau kopi.

Kalau korang berminat nak tahu lagi banyak pasal manusia, jemput baca buku GENESIS II yang meluaskan pasal asal-usul dan potensi manusia: https://bit.ly/3e1Er20


Betulkah Firaun Pernah Bina Menara Setinggi 15 Kilometer?

Dalam enam bulan kebelakangan, boleh kata dua kali juga netizen kita ribut tentang menara. Sebelum ini, isunya adalah berkait pembinaan Menara PNB 118. Kali ini pula, ia berkenaan menara firaun setinggi 10 batu (15-16 km).

Sebetulnya, isu ini sudah timbul lama. Kalau lihat sumber videonya pun, ia bertarikh 5–8 bulan lepas. Cuma entah atas angin dan ribut apa, pokok masalahnya bergoyang kencang. Sampai daun-daunnya gugur merata, hingga masuk ke ruang komen artikel kami yang menyentuh perihal Mesir Purba. Misalnya, artikel tentang Firaun Khufu (2589-2566 SM) ini.

Kalau Betul Wujud, Kenapa Piramid Giza Yang Jadi Mercu?

Ikutkan, tidak lari topik sangat pun bila disua komen begitu. Sebab baginda Khufu memang seorang ‘pembina.’ Bahkan, bagindalah yang menyempurnakan reka bentuk piramid dari satu-dua generasi sebelumnya. Iaitu menerusi pembinaan Piramid Agung Giza (2580-2560 SM).

Sebelum itu, piramid di Mesir Purba sekadar berbentuk mastaba sahaja. Yakni makam segi empat tepat berpermukaan rata. Bentuk sebegitu bertahan kira-kira lima abad – merangkumi era dinasti pertama dan kedua (2925-2670 SM).

Sebaik memasuki era dinasti ketiga (2670-2613 SM), reka bentuk piramid mula berevolusi. Hal ini berlaku sewaktu pemerintahan Firaun Djoser (c. 2650), di mana baginda memerintahkan seorang jurutera bernama Imhotep untuk memperbaharui konsep mastaba. Hasilnya, terbangunlah Piramid Bertingkat (Step Pyramid).

Namun disebabkan rekaannya masih belum berbentuk piramid tepat, maka ia terus diperbaharui sekurun kemudian; baik oleh Sneferu (2613-2589 SM) mahupun oleh puteranya Khufu. Menerusi air tangan Khufu inilah, rekaan piramid menjadi sempurna (Piramid Giza) – lantas ia dinamakan oleh Philo (225) sebagai satu daripada tujuh keajaiban dunia purba.

Di sini, masalah ‘menara firaun’ bertitik mula. Kerana, Philo hidupnya lebih hampir dengan zaman kefiraunan. Justeru seharusnya beliau memiliki lebih banyak sumber untuk menilai binaan mana yang layak bergelar ‘keajaiban dunia’. Sumber ini termasuklah catatan (dari Herodotus antaranya), kesan runtuhan, atau bahkan wujud bangunan itu sendiri yang barangkali belum runtuh.

Maka, andai kata benar ‘menara firaun setinggi 15km’ ini pernah wujud, wajarnya ia lebih layak digelar keajaiban dunia berbanding Piramid Giza yang berukuran 100 kali lebih rendah (tingginya cuma 146.6 meter).

Tambahan, asas keraguan bukan berhenti setakat situ. Kalau diperhalusi menerusi tiga elemen – agama, saintifik, dan sejarah – sekalipun, dakwaan tentang ‘menara setinggi 15km’ tetap bermasalah.

Datang Dari Mana Riwayat Ini Sebenarnya?

Ramai berdalilkan al-Mu’min: 36 sebagai sandaran. Tanpa syak, kalam Tuhan memang mutlak. Namun yang mutlak ini hanya firman, bukan penafsiran.

Dalam ayat tersebut, apa yang difirmankan adalah tentang “perintah Firaun kepada Haman untuk membina sebuah menara tinggi (صَرْحًا). Tujuannya adalah supaya dia dapat mencapai pintu-pintu langit (ٱلْأَسْبَٰبَ)”… dan firman berhenti sekadar itu. Ini justeru mengundang persoalan; daripada mana timbul kenyataan ‘menara tinggi 10 batu’ sedangkan wahyu tidak menyebut pun fasal itu?

Menurut Tafsir Mafatih al-Ghaib (Tafsir al-Kabir), Imam Fakhruddin al-Razi menyatakan ada dua dakwaan berkait menara tersebut. Pertama, ia dibina. Dan kedua, ia tidak dibina. Kalau dibaca semula ayat tersebut pun, memang perihal ‘dibina’ dan ‘tidak dibina’ ini langsung tidak difirmankan. Ia terhenti setakat satu perintah. Haman laksanakan atau tidak, tiada sumber yang mengesahkan.

Keadaan ini sama seperti nama tujuh Ashabul Kahfi, identiti Dzulqarnain, dan siapa penghuni bumi sebelum Nabi Adam (as)… semuanya tidak terangkum dalam firman dan hanya terkandung dalam penafsiran. Jadi sekali lagi dengan persoalan yang sama; daripada mana timbul kenyataan yang menara 10 batu itu dibina?

Ia timbul daripada satu riwayat di mana firaun memanjat menara tersebut lalu memanah ke arah langit sampai bercucuran darah – konon menandakan dia telah berjaya membunuh tuhan Nabi Musa (as).

Riwayat tersebut sememangnya tercantum dalam Kitab Tarikh al-Umam wal Muluk karangan Ibn Jarir al-Tabari (310 H). Namun, perawinya (al-Suddiy) dikenali sebagai seorang yang sering menukil dari sumber Israiliyat dan palsu. Justeru sebetulnya, riwayat tersebut tidak harus dipegangi apalagi diyakini.

Tambahan, dalam kitab tersebut pun ada penafian daripada Imam al-Tabari sendiri; betapa “jika ada riwayat dalam kitab ini dibantah/ditolak kerana tidak sahih, ketahui yang ia bukan daripada beliau tetapi daripada perawi yang merawikan kepada beliau.”

Ini kerana sebahagian kitab pada masa itu lebih berfungsi sebagai arkib – yakni menghimpunkan pelbagai riwayat dari pelbagai sanad (rantaian pencerita) untuk dinilai (di-tahqiq) kesahihannya oleh ulama’ terkemudian.

Misalnya dalam Sirah Nabawiyah (kisah hidup baginda saw), kita sebagai awam (marhaen) pada hari ini tidak perlu lagi membuka kitab tebal seperti karangan Ibn Ishaq (85-150 H). Memadai dengan kitab-kitab yang telah dipermudahkan (simplified) seperti Raheeq al-Makhtum oleh Syeikh Safiur Rahman Mubarakpuri (1942-2006).

Di mana, dalam kitab tersebut tiada lagi riwayat aneh dan palsu seperti kisah kononnya baginda Nabi saw pernah menyeksa seorang Yahudi bernama Kinana al-Rabi selepas Perang Khaybar. Sebab riwayat yang sebetulnya, Kinana dibunuh sebagai qisas kerana telah membunuh saudara Muhammad ibn Maslamah (ra), iaitu Mahmud ibn Maslamah (ra).

Ikutkan, proses penilaian terhadap riwayat silam sebegini memang diamalkan dalam kalangan ulama’. Contohnya dalam Mukaddimah, Ibn Khaldun (1332-1406) ada mempertikai riwayat yang menyebut betapa firaun membawa seramai 1.6 juta orang untuk mengejar 600,000 orang pengikut Nabi Musa (as). Kata beliau, angka tersebut agak berlampauan kerana Empayar Rom dan Parsi yang jauh lebih besar pun pada masa kemuncaknya hanya mampu mengerah 200,000 orang tentera sahaja. Jadi, tidak munasabah untuk firaun yang kerajaannya lebih kecil mampu mengerah jumlah sebesar itu.

Justeru dalam isu ‘menara firaun’ ini, sikap sama sepatutnya diamalkan. Betapa, ilmu dan fakta perlu diteliti baik pada sumbernya (dalil naqli) mahupun pada kemunasabahannya (dalil aqli).

Tebal Mana Jaket Dan Tangki Oksigen Yang Firaun Kena Pakai?

Kemunasabahan ini termasuklah pada sudut saintifik. Di mana, kita bukan setakat menilai kekuatan perawi. Tetapi juga menilai realistik atau tidak dakwaan tadi. Dan tentunya, nilai realistik ini berlegar pada soal ‘ketinggian 15km’.

Dalam ketinggian begitu, ikutkan tiada siapa mampu bernafas. Bukan hanya kerana udaranya nipis. Tetapi suhunya juga sangat rendah. Bayangan mudah boleh dilihat pada pendaki Gunung Everest. Tinggi gunung tersebut baru 8.85 km. Namun suhunya sahaja boleh mencecah -36° C pada waktu biasa dan -60° C pada saat ekstrim.

Belum lagi bercakap soal oksigen dan tekanan udara. Ia umpama, naik kapal terbang lalu buka tingkap. Memang sesak nafas habis lah jawabnya. Sebab kebiasaan pesawat komersial akan terbang setinggi 31-38,000 kaki dari paras laut. Sedangkan, ketinggian minimum untuk bekalan oksigen yang optimum bagi manusia adalah 10,000 kaki (3km). Lebih daripada itu, kita memang perlukan alat bantuan pernafasan.

Maka sekarang bayangkan, dengan suhu sesejuk itu dan udara senipis itu, setebal mana jaket dan tangki oksigen yang firaun perlu pakai untuk panjat menara setinggi 15km?

Sedangkan dalam legenda Melayu pun, Raja Suran ketika mahu berkahwin dengan Puteri Mahbatul Bahri (puteri laut) sanggup berusaha membina ‘kapal selam dari kaca’ sebab tahu mustahil untuk manusia menyelam terlalu dalam ke lautan tanpa peralatan. Alih-alih datang firaun,terus sahaja kebal cuaca dan oksigen.

Tambahan, agak mustahil untuk membina menara setinggi 15km dalam tempoh sekejap dengan masa dan kudrat yang terhad. Sebab cuba bandingkan, untuk membina Piramid Djoser yang hanya setinggi 62 meter pun firaun perlu mengambil masa selama 20 tahun dan menggunakan 330,400 kubik meter batu-tanah liat. Pembinaan Piramid Agung Giza pula memerlukan 2 juta bongkah batu dan 20,000 tenaga kerja untuk ia disiapkan dalam masa 20 tahun.

Jadi untuk membina menara setinggi 15 km, seberapa besar pula masa dan sumber yang perlu diambil? Takkan kita mahu kilas dan kata ia dibina menggunakan sihir sahaja? Kerana kalau begitu, wajarnya tidak berlaku insiden pekerja binaan mogok kerana tidak dibayar secukupnya – seperti yang berlaku pada 1152 SM di era Ramses III.

Justeru pada sudut realistik pun, menara 15km ini cukup mustahil untuk dikatakan pernah dibina. Lagipula, kesan runtuhannya sehingga kini tidak pernah dijumpa. Ini lantas memerlukan kita untuk menilainya dari satu lagi sudut, iaitu sejarah-arkeologi.

Rujuk Silang Sejarah Yang Tidak Selari

Dalam bidang sejarah dan arkeologi, interaksi antara tamadun amat memainkan peranan. Contohnya perihal jong Melayu. Wujud artifak jong ini memang pada hari ini sudah tiada. Tetapi catatan tentangnya terakam dalam arkib Portugis dan China. Baik tentang saiz, berat, tinggi, mahupun rekaan. Oleh kerana itu, jong Melayu ini bukan setakat disahihkan wujud. Malah boleh digambarkan semula baik dalam bentuk lukisan 3D mahupun model 3D.

Berbeza halnya dengan menara firaun 15km ini. Bukan hanya kesan runtuhannya sahaja yang tiada. Rekod mengenainya pun langsung tiada – wa ima dari arkib Mesir Purba sendiri mahupun tamadun-tamadun kontemporari seperti Hykos, Nubia, Mesopotamia, dan Yunani.

Hal ini cukup memusykilkan. Sebab rekod tentang firaun pertama (Menes) yang sangat purba pun dapat dijumpa. Alih-alih rekod tentang menara megah milik firaun era Nabi Musa (as) langsung tiada kesan. Sedangkan, ilmuan dulu hingga kini sudah mengenal pasti beberapa firaun yang diandaikan sebagai firaun era Nabi Musa (as). Antaranya ialah Thutmose II (1493-1479 SM), Amenhotep II (1427-1397 SM), Ramses II (1279-1213), dan Merneptah (1213-1203 SM).

Iya, kalau perasan… kesemua calon hidup sekitar 1500-1200 SM. Sementara jalur kefiraunan pula bermula dari 2925-30 SM). Makna kata, era firaun dilaknat ini hanya mewakili 1/10 sahaja dari seluruh sejarah Mesir Purba. Selebihnya kita sendiri tidak pasti patut tidak dikaitkan dengan kelaknatan tersebut.

Lebih-lebih lagi, dalam kalangan firaun pun ada yang mempromosi monoteism (menyembah satu tuhan) seperti Akhenaten (1353-1336 SM). Ini seakan Abrahah dan Najasyi dalam sirah Nabi Muhammad (saw). Kedua-duanya dari Kerajaan Aksum. Namun, masing-masing menampilkan sisi berbeza. Abrahah punya ingkar sampai berani melanggar Kaabah. Sementara Negus Ashamah (614-631 M) pula punya taat sampai sanggup melindungi sahabat-sahabat yang berhijrah ke kerajaannya.

Apapun kembali kepada firaun yang diandaikan firaun era Nabi Musa (as); dalam kalangan mereka, antara calon paling diyakini adalah Ramses II. Keyakinan ini berlandas dari kajian yang dibuat oleh Dr. Maurice Bucaille – betapa beliau mengesahkan yang firaun seorang ini memang mati lemas.

Namun bukan perihal kajian ini yang mahu dibahaskan di sini. Tetapi tentang tinggalan-tinggalan Ramses II. Betapa, bukan mumianya sahaja yang ada hingga hari ini. Tetapi binaan-binaannya juga. Antaranya adalah Kuil Abu Simbel, Kuil Rammeseum, Patung Besar Ramses, dan bandar Pi-Ramesses. Kesemua tinggalan ini boleh disaksikan dan catatannya juga masih tersimpan kemas.

Justeru, andai kata benar yang Ramses II ini adalah firaun era Nabi Musa (as), maka wajarnya kita bertanya, “Kalaulah menara untuk melihat dan membunuh tuhan Musa (as) pun tingginya sudah 15km, takkan patung untuk mengisytihar diri sebagai tuhan takat 11 meter sahaja?”

Dan persoalan sama masih munasabah walau siapa pun firaun era Nabi Musa (as) yang sebenar. Kerana sepanjang 3,000 sejarahnya, langsung tiada catatan satu pun perihal menara 15km di Mesir Purba. Apatahlagi di Babylon (namrud), Persepolis (kisra), mahupun Istanbul dan Rome (kaisar).

Tanpa Kisah Menara 15KM Pun, Firaun Dah Dilaknat

Apapun sebagai kesimpulan, kisah ‘menara firaun 15km’ ini bukanlah bahagian yang wajib untuk diyakini sebagai Muslim. Cukup sekadar beriman pada ayat ‘Firaun menerintahkan Haman membina menara’. Tidak perlu menjaja kisah ‘menara setinggi 15 km’. Kerana tanpa kisah itu pun, semua tahu keangkuhan firaun era Musa (as) dan laknat ke atasnya. Justeru kisah ini ibarat ‘diambil tidak menambah, ditinggal pula tidak mengurang’.

Tambahan, dengan segala keraguan yang membelenggunya, kisah ini sebetulnya lebih mengundang mudarat berbanding manfaat andai dijaja. Ini lebih-lebih lagi jika kita menghayati kalam kritik daripada Ibn Khaldun dalam Muqaddimah seperti yang dinukil di bawah:

“Para sejarawan Muslim terkemuka telah mencatat sejarah-sejarah masa lalu secara menyeluruh. Namun kerja keras mereka itu oleh orang-orang yang kerdil dicampuradukkan dengan kebatilan-kebatilan dan riwayat-riwayat yang lemah hingga diikuti oleh orang-orang yang datang kemudian.

Kita lantas mendengar sejarah tersebut dalam versinya yang tak lagi original. Mereka pun tidak memerhatikan sebab-sebab terjadinya suatu peristiwa dan tidak membuang kisah-kisah yang remeh atau lemah.

Upaya penelitian sedikit dilakukan. Kesempurnaan pun cacat. Berita yang sampai sering keliru. Taklid sudah berurat-berakar pada kebanyakan manusia. Kemunduran pencapaian dalam banyak cabang ilmu terjadi. Kebodohan telah menjadi wabah sekaligus bencana kemanusiaan.

Padahal kekuasaan kebenaran tak dapat dilawan, syetan kebatilan dihanguskan oleh meteor-meteor pemikiran. Orang yang menukil hanya bersifat meminta dan menyampaikan. Namun akal pikiran akan menembus kebenaran ketika terhalang. Ilmu akan membersihkan lembaran-lembaran hati guna menampung kebenaran tersebut.”